Greeks in Space!: VII. Σεξ & Βία\nΈνα σκάφος ταξιδεύον / Με υπέροχον καιρόν\nΑιφνιδίως εξοκείλει / Εις αγνώστων αστεριών\nΔύο νέες και τρεις νέοι / Ωραιότατα παιδιά\nΦευ! Τα κάστανα να βγάλουν / Προσπαθούν απ’ την φωτιά.\n(Απόσπασμα από το ημερολόγιο της Κάτιας, 24.04.2063)\nΣήμερα πέρασα το πιο υπέροχο πρωινό της ζωής μου. Ξύπνησα από τον Χάρη που παραμιλούσε στον ύπνο του. ‘Τα φτερά του θανάτου! Το σιδερένιο χέρι του! Φουλ του άσου με οκτάρια!’. Μου ‘ρθε να μπήξω ένα ουρλιαχτό να πάθει καρδιακή προσβολή. Μπορεί και να τα κατάφερνα, δεν ξέρω. Μετά ντύθηκα και πήγα στη γέφυρα μπας και τσακώσω τον Γιάννη να κοιμάται, όμως δεν το έχει ξαναπάρει ο ύπνος στη βάρδια του από τότε που χαθήκαμε. Μάλλον. Περάσαμε μισή ώρα κοιτάζοντας τον Κίνζι που δοκίμαζε τυχαίες συντεταγμένες μήπως εντοπίσει τη διαδρομή του σκάφους – μπα, βασικά ψάχναμε θέματα για κουβέντα. Είναι απίστευτο πόσο ατέλειωτη μοιάζει η μισή ώρα όταν προσπαθείς να σπάσεις τη σιωπή. Τελικά δεν άντεξα κι έφυγα. Αυτός δεν είπε τίποτα όμως μου το κρατάει, το καταλαβαίνω. Όλοι τα ‘χουν με μένα. Οι άντρες έχουν φτιάξει κόμμα εδώ μέσα και στην πρώτη ευκαιρία θα μου την πούνε άγρια και θα ξεσπάσουν πάνω μου και θα με κάνουν κομμάτια. Ποτέ δε θα μου το αναγνωρίσουν όμως τι άλλο να ‘κανα κανείς δε λέει μπράβο Κάτια απλώς πήγες να βοηθήσεις μόνο να με κατηγορούν ξέρουν κι ας μην λένε εγώ φταίω για όλα βλέπω στα μάτια τους τι σκέφτονται εγώ είμαι η κακιά η άχρηστη αυτοί είναι οι έξυπνοι και εγώ φταίω πάντα εγώ φταίω και όλοι τώρα λένε μόνο ο Κίνζι ίσως μπορεί να κάνει κάτι εδώ που μας έφερε αυτή η μαλάκω.\nΜισώ τη ζωή. Μισώ τη ζωή. Μισώ τη ζωή. Μισώ τη ζωή. Μισώ τη ζωή. Μισώ τη ζωή. Μισώ τη ζωή. Μισώ τη ζωή. Μισώ τη ζωή. Μισώ τη ζωή. Μισώ τη ζωή.\nΜετά πέρασα απ’ το θερμοκήπιο και βρήκα τον Μίλτο. Είχε μαζέψει τις γαλάζιες χάντρες απ’ όλο το σκάφος και έφτιαχνε μ’ αυτές το σύμβολο της Μεταφυσικής Αριστεράς στο βιβλίο του. Μόλις με είδε πήγε να μου πιάσει κουβέντα, εγώ του απαντούσα μονολεκτικά, αυτός έκανε πως δεν καταλάβαινε, βαρέθηκα κι έφυγα. Μισώ τη ζωή. Μπορεί πράγματι και να μην καταλάβαινε. Ήρθα στην καμπίνα να τσακωθώ με τον Χάρη, όμως είναι φευγάτος, κάθομαι τώρα να γράψω το ημερολόγιό μου. Έτσι πέρασε το πρωινό σήμερα. Μισώ τη ζωή. Είμαστε χαμένοι τέσσερις μέρες, ίσως να μη γυρίσουμε ποτέ πίσω και το φαγητό είναι σαν πλαστελίνη με μαγιονέζα.\nΈνα μόνο καλό υπάρχει από τότε που χαθήκαμε: έσπασε η μονοτονία. Όλοι είχαν σκυλοβαρεθεί, το σήμερα είχε γίνει ίδιο με το χθες και το αύριο ίδιο με το σήμερα. Όπως και να το κάνεις, δεν έχει τίποτα το ενδιαφέρον εδώ μέσα – εντάξει, είναι το ταξίδι στο διάστημα, το όνειρο της ανθρωπότητας, η περιπέτεια κουλουπού κουλουπού, όμως τι άλλο; Τώρα θα μπορούσα να ‘μουν στο πατρικό μου, στην Παλλήνη, ανύπαντρη κι ωραία. Με τις παρέες μου, το αυτοκίνητό μου και τα λουλούδια μου. Θα έβγαινα έξω κάθε βράδυ, θα πήγαινα για ψώνια, θα έπαιζα γκολφ στον κήπο, θα έκανα μαθήματα ιππασίας, θα ζούσα φυσιολογικά όπως όλα τα κορίτσια της μεσαίας τάξης. Το κάθε τι στη ζωή μου ήταν τόσο... σωστό ως τη στιγμή που δήλωσα συμμετοχή στο show – τι μου ΄ρθε; Μάλλον περίμενα ότι το διάστημα θα είναι περισσότερο Χόλυγουντ. Τελικά όμως δεν υπάρχει πιο βαρετή ζωή απ’ αυτή που κάνουν οι αστροναύτες και ειδικά οι παντρεμένοι αστροναύτες. Άσε που δεν ανήκουν και σε καμία τάξη.\nΌλοι οι άντρες εδώ μέσα είναι για πέταμα. Χάρη, αν διαβάζεις το ημερολόγιό μου, το ξαναγράφω: ΟΛΟΙ ΟΙ ΑΝΤΡΕΣ ΕΔΩ ΜΕΣΑ ΕΙΝΑΙ ΓΙΑ ΠΕΤΑΜΑ. Όλοι οι άντρες είναι για πέταμα, έτσι γενικά.\nΤι διάολο κρατάω ημερολόγιο αφού δεν έχω τίποτα να πω;\n«Γι’ αυτό ο Θεός έπλασε τους Γιαπωνέζους», σχολίασε ο Χάρης. «Για να φτιάχνουν φοβερούς υπολογιστές και να μας σώζουν». Η προσωπική του οθόνη με τον αστρικό χάρτη είχε ζουμάρει πάνω σ’ έναν συγκεκριμένο αστερισμό με τριάντα δύο αστέρια. Πέντε απ’ αυτά ήταν ενωμένα με μία τεθλασμένη κόκκινη γραμμή, κάπως σαν το σημάδι του Ζορρώ. «Δώσ’ μου δύο χαρτιά», είπε ο Χάρης στον υπολογιστή.\n«Εμένα, τρία» είπε ο Γιάννης. Στη δική του οθόνη, που ήταν γυρισμένη έτσι ώστε να μην τη βλέπει ο Χάρης, μία κίτρινη γραμμή περνούσε πάνω από άλλα πέντε αστέρια του ίδιου αστερισμού.\n«Ποιος μπορεί να διαβάσει / Στο βιβλίο του ουρανού / Της μοίρας τα μελλούμενα;» απάντησε ο υπολογιστής βάζοντας σε λειτουργία τις γεννήτριες τυχαίων αριθμών μέσα του. Οι γραμμές άλλαξαν λίγο• αυτή του Χάρη έγινε σαν κακοσχεδιασμένο ξι, ενώ ο Γιάννης είδε δύο άνισες κίτρινες στήλες να σχηματίζονται πάνω στον Αστερισμό του Πόκερ.\n«Κάτσε να καταλάβω τι έχω». Ο Χάρης σκέφτηκε λίγο και τελικά ανακοίνωσε: «Λοιπόν, τις δύο μερίδες σταφύλια που σου χρωστάω–».\n«Τρεις μερίδες μου χρωστάς».\n«Έστω. Τις τρεις μερίδες σταφύλια που σου χρωστάω κι εφτά σελίδες απ’ το ημερολόγιο της Κάτιας».\nΟ Γιάννης έγνεψε. «Μέσα. Κι από μένα, μια βραδιά με τη Ρούλα».\n«Πλάκα κάνω. Τη γυμνή της φωτογραφία».\nΟ υπολογιστής μετέφερε τις δύο γραμμές στη μεγάλη κεντρική οθόνη, τις συνέθεσε και ανακοίνωσε: «Το ποντάρισμα μεγάλο / Και τα ζεύγη μικρά, δεν το στηρίζουν / Το φουλ κερδίζει».\nΟ Χάρης πήρε μία ξινισμένη έκφραση. «Μ’ έχεις ξετινάξει! Φουλ του άσου με οκτάρια –πώς τα καταφέρνεις;»\n«Η τύχη του πρωτάρη», σχολίασε ο Γιάννης. «Τώρα μου χρωστάς έξι μερίδες σταφύλια».\n«Ναι...» ξεφύσησε ο Χάρης. «Κι όταν φύγει η Κάτια, μπορείς να έρθεις να διαβάσεις το ημερολόγιό της. Απ’ τη σελίδα δεκαπέντε ως την είκοσι δύο. Παίζουμε άλλο ένα;»\nΟ Γιάννης δεν απάντησε. «Να σου πω», έκανε τελικά, «το βαρέθηκα αυτό το παιχνίδι. Χωρίς πραγματική τράπουλα, δε λέει».\n«Ε, τι να γίνει. Αν δε μου την πετούσε η Κάτια...»\n«Βαριέμαι και να διαβάζω τις υστερίες της. Άστο καλύτερα».\nΟι δύο αστροναύτες κοιτάχτηκαν. «Και τι άλλο να κάνουμε;» ρώτησε ο Χάρης. «Δεν έχει τίποτα το ενδιαφέρον εδώ μέσα».\n«Πράγματι, ρε συ, τίποτα...»\nΤο πιο δύσκολο απ’ όλα ήταν τα δρεπάνια: έπρεπε να λεπταίνουν όλο και περισσότερο (όπως η μέση της Ρούλας), παράλληλα όμως να διατηρούν μία καμπυλότητα ως την άκρη της μύτης τους. Στο Γιν – Γιανγκ δεν υπήρχε πρόβλημα, μία καμπύλη ήταν όλο κι όλο που διαμόρφωνε δύο συμμετρικά εξογκώματα. Όπως τα στήθια της Ρούλας. Ο Μίλτος κόλλησε την τελευταία χάντρα πάνω στο εξώφυλλο του Κομμουνιστικού Κορανίου και καμάρωσε ικανοποιημένος το αποτέλεσμα.\nΗ δουλειά με τα ούρα είχε τελειώσει από ώρα και το ντεπόζιτο της Μονάδας Ανακύκλωσης ήταν γεμάτο με ένα κρυστάλλινο υγρό, σαν το νερό της πηγής. Ξαφνικά, ένας θόρυβος τον έβγαλε από την προσήλωσή του. Η πόρτα άνοιξε και μπήκε η Ρούλα. Προχώρησε λίγο χωρίς να τον δει, κάθισε πάνω σε κάτι κασόνια με σταφύλια και έβαλε το κεφάλι στα χέρια.\nΟ Μίλτος άφησε τη χειροτεχνία του και σηκώθηκε. «Βρε, βρε, βρε!» είπε και την πλησίασε, σταμάτησε όμως όταν είδε τα μάτια της υγρά. «Κλαις;» Το πρόσωπο της κοπέλας τον κοίταξε με μία σκοτεινιασμένη έκφραση κι αυτός ένιωσε κάτι μέσα του να σηκώνει λευκή σημαία.\n«Θες να σ’ αφήσω μόνη;» είπε τελικά, ελπίζοντας να του ζητήσει να κάτσει.\nΑνέβηκε στο κασόνι δίπλα της και αποτραβήχτηκε δυο πόντους όταν ένιωσε τα πόδια τους να αγγίζονται. Δεν είχε ξαναδεί άλλη φορά αυτή την πλευρά της Ρούλας, μιας κοπέλας που νόμιζες πως ήταν χαρούμενη κατ’ επάγγελμα. Ο μέσα Μίλτος τού φώναζε να πει οπωσδήποτε κάτι.\n«Δεν περίμενα να σε βρω εδώ», έκανε μετά από λίγο η Ρούλα σπάζοντας πρώτη τη σιωπή.\n«Έρχομαι όταν πάει στη γέφυρα ο βλάκας, ο Χάρης. Αυτός σίγουρα δε θα με παρακολουθεί απ’ τις εσωτερικές κάμερες, παίζει όλη την ώρα πόκερ με τ’ αστέρια ή κάτι τέτοιο». Έγινε πάλι η προηγούμενη σιωπή. Η κοπέλα δίπλα του λικνιζόταν σ’ έναν εσωτερικό ρυθμό και έδειχνε τόσο εύθραυστη και μόνη, τόσο αληθινή, μίλια μακριά από εκείνη την ανέμελη Ρούλα που ήξερε τόσο καιρό ο Μίλτος. Του ήρθαν στο νου εικόνες προστασίας και φροντίδας – η Ρούλα μικρό παιδί κι αυτός να την έχει στην αγκαλιά του, η Ρούλα κουταβάκι κι αυτός να τη χαϊδεύει – υπέροχα τρυφερές και σεξουαλικές ταυτόχρονα.\n«Δεν τον συμπαθείς και πολύ».\n«Ποιον, τον Χάρη; Πλάκα μου κάνεις; Ο τύπος είναι διαφήμιση δυσκοιλιότητας. Νομίζω πως ούτε η Κάτια τον συμπαθεί».\n«Τουλάχιστον, αυτός δεν την τυραννάει» σχολίασε η κοπέλα με χαμηλωμένο το κεφάλι και ο Μίλτος την κοίταξε προβληματισμένος. «Θες να πεις ότι ο Γιάννης...;» ρώτησε διστακτικά φροντίζοντας να καλύψει αυτούς τους δύο πόντους που τους χώριζαν και ν’ ακουμπήσουν τα πόδια τους. Ένιωσε σαν να τον χτύπησε ηλεκτρικό ρεύμα.\n«Μου φωνάζει και με βρίζει. Όλη την ώρα. Μια φορά, κόντεψε και να με χτυπήσει. Τον σιχαίνομαι».\nΟ μέσα Μίλτος ταυτίστηκε με τον έξω Μίλτο και ακούμπησαν το κοινό τους χέρι στους ώμους της Ρούλας. Κάποιος αόρατος διακόπτης πατήθηκε, η κοπέλα κατάρρευσε πάνω του με έναν αναστεναγμό κι έβαλε τα κλάματα.\n«Τον μισώ, τον μισώ», είπε με λυγμούς, «λέει ότι είμαι ηλίθια και λέει ότι το ξέρω καλά. Πως όταν πεθάνω πρέπει να δωρίσω το σώμα μου στην επιστήμη, λέει, γιατί μόνο για ανταλλακτικά χρησιμεύω κι αυτά μεταχειρισμένα, στο κεφάλι έχω μπάζα, είμαι ένα χαρτί περιτυλίγματος όλο κι όλο. Λέει κι άλλα...» Η φωνή της κοπέλας χάθηκε μέσα στα αναφιλητά.\nΤην άφησε να κλαίει και προσπάθησε να σκεφτεί πώς θα εκμεταλλευτεί την κατάσταση. Το κεφάλι της ήταν γερμένο στο λαιμό του, τα δάκρυά της μούσκευαν τη διαστημική του φόρμα και το στήθος της είχε φτάσει σε απόσταση βολής από το χέρι του• δεν το πιστεύω!... φώναζε ενθουσιασμένα ο μέσα Μίλτος και προσπάθησε να θυμηθεί τα λόγια που έλεγε πάντα στις γυναίκες όταν ήθελε να τις παρηγορήσει. Της χάιδεψε απαλά τα μαλλιά και ένιωσε το κλάμα της να καταλαγιάζει. «Μοιάζει κατάρα όμως είναι ευλογία», της εξήγησε καταπραϋντικά στύβοντας το κεφάλι του να θυμηθεί και τη συνέχεια. «Απλά έφτασες σε σταυροδρόμι, ξεπλήρωσες ένα κάρμα, όπως λέει το Κομμουνιστικό Κοράνι. Και πρέπει ν’ αφήσεις την παλιά κατανόηση για να δεχτείς την καινούργια».\nΗ κοπέλα τον άκουγε αμίλητη μεταδίδοντάς του ένα αδιόρατο τρέμουλο κι αυτός συνέχισε: «Μη σκέφτεσαι τις βλακείες του Γιάννη. Εγώ ξέρω αυτό που δεν είδε ποτέ αυτός. Τον πραγματικό σου εαυτό, την καθ’ αυτή Ρούλα».\n«Και πού τον ξέρεις εσύ τον πραγματικό μου εαυτό;»\n«Τον έχω καταλάβει από την αρχή που σε γνώρισα στο show. Εγώ είμαι εξερευνητής της ουσίας. Να σου πω ένα μυστικό; Σου γράφω ποιήματα! Ναι, μη με κοιτάς έτσι! Άκου τώρα να δεις τι συμβαίνει μ’ εσένα: καμώνεσαι την άνετη γιατί κατά βάθος φοβάσαι ν’ αντικρίσεις το Είναι σου σ’ όλη την ολότητά του. Έπεσες στην παγίδα της αστικής ηθικοφροσύνης και γυρεύεις να σ’ αγαπήσουν γι’ αυτό που δείχνεις, όχι γι’ αυτό που είσαι». Ένιωσε το Γιν-Γιανγκ του στήθους της να τον πιέζει στα πλευρά καθώς η κοπέλα μετακινήθηκε ελαφρά και κόλλησε ακόμα περισσότερο επάνω του. «Αλλοτριωμένη συνείδηση, φετιχισμός του Φαίνεσθαι, όπως λέει πάλι το Κομμουνιστικό Κοράνι».\nΠέρασαν αρκετά σιωπηλά δευτερόλεπτα. Στο τέλος η Ρούλα αναστέναξε και δήλωσε θλιμμένα: «Δεν το ‘πιασα αυτό που είπες, πάντως σ' ευχαριστώ, καλό ακούστηκε και θα ‘θελα να ‘ταν έτσι όπως το ‘πες. Ο Γιάννης όμως έχει δίκιο, φοβάμαι... Πρέπει να το παραδεχτώ, το μυαλό μου δεν είναι φτιαγμένο για... για πολύπλοκα πράγματα. Πάντα ήθελα κάποιος άλλος να παίρνει τις αποφάσεις. Ίσως να έχω ωραίο σώμα –ίσως, δεν είμαι σίγουρη– όμως τελικά είναι το μόνο που έχω. Ένα χαρτί περιτυλίγματος...»\n«Μα ακριβώς, δεν το βλέπεις;» έκανε ο Μίλτος αυτοσχεδιάζοντας. «Το σώμα σου είναι το πνεύμα σου! Είσαι πολύ πνευματική, κατά υλιστικό τρόπο όμως. Ένα χαρτί περιτυλίγματος που τυλίγει τον εαυτό του, το Κομμουνιστικό Κοράνι το ονομάζει αυτό: διαλεκτική ταύτιση Ύλης και Πνεύματος –ξέρεις, νομίζω πως έφτασες στο κατάλληλο σημείο για να μυηθείς στη Μεταφυσική Αριστερά».\n«Λες; Δεν ξέρω... Δεν είμαι καν σίγουρη ότι σε καταλαβαίνω. Τι εννοείς όταν λες Πνεύμα;»\n«Το Πνεύμα είναι αυτό που έχει ο άνθρωπος και υπερτερεί έναντι των ζώων που δεν το έχουν», εξήγησε ο Μίλτος. «Επίσης, αυτό που δεν έχουν οι ωραίες γκόμενες και υπερτερούν έναντι των σοβαρών γυναικών που το έχουν». Το χέρι του έτρεξε δοκιμαστικά στην πλάτη της, δεν είδε καμία αντίδραση και συνέχισε χαμηλότερα. «Οπότε, το να διαθέτεις δικαιοδοσία σε μια ανώτερη γνωστική διάσταση και πρόσβαση σε μια υψηλότερη οντολογική βαθμίδα, δεν αποτελεί πάντα πλεονέκτημα – πιο σημαντικό είναι να έχεις ωραίο κώλο», κατέληξε. Ο μέσα Μίλτος συνάντησε την καθ’ αυτή Ρούλα χουφτώνοντάς την.\n«Όχι, καλύτερα μην το κάνεις αυτό», έκανε η κοπέλα. «Σταμάτα καλύτερα, δεν–».\n«Έχε μου εμπιστοσύνη, μόνο για λίγο» τη διαβεβαίωσε ο Μίλτος καθώς έβγαζε με σβέλτες κινήσεις τη διαστημική του φόρμα και την έστρωνε στο χώμα του θερμοκηπίου. Στάθηκε μπροστά της εντελώς γυμνός (ρουφώντας λίγο την κοιλιά του) και της άπλωσε το χέρι: «Είναι ένα απαραίτητο βήμα για να ολοκληρωθεί η μύηση».\nΗ Ρούλα αφέθηκε απρόθυμα να την οδηγήσει στη στρωμένη φόρμα. «Νομίζω πως πρέπει να σταματήσουμε εδώ...» είπε καθώς ένιωθε τα δάχτυλά του να ορμούν προς τα κουμπιά της φόρμας της. «Δεν ξέρω αν είναι σωστό–».\n«Φαντάσου», την έκοψε ο Μίλτος με ένταση, «ένα πεύκο μέσα σ’ ένα καλάμι. Εσένα κάτω απ’ τη χαρούμενη κοπέλα που ξέρουν όλοι». Το βλέμμα του, δυνατό σαν σφυρί και κοφτερό σαν δρεπάνι, χτυπούσε τις αναστολές και θέριζε τις αντιστάσεις της, καθώς επαναλάμβανε το ποίημα που είχε διαθέσιμο για να ρίχνει γκόμενες. «Πώς κατάφερες να κρυφτείς τόσο καλά που ούτε εσύ δε σ’ ανακάλυψες;» Τα δάχτυλά του μαδούσαν ένα-ένα τα κουμπιά της φόρμας της. «Πώς χώρεσες όλη την Ιλιάδα και την Οδύσσεια στο μπουκάλι που πέταξες στον ωκεανό;» Ένα μόνο κουμπί συγκρατούσε πλέον τα δύο παραθυρόφυλλα της φόρμας, ο Μίλτος το ξεκούμπωσε και βρέθηκε αντιμέτωπος με το χειρότερο εχθρό του άντρα: το σουτιέν. Μαύρο και ημιδιάφανο, έδινε ίσα-ίσα μία υπόσχεση στήθους που τον έκανε να την αγκαλιάσει με έμπειρες κινήσεις εραστή και να ψηλαφίσει πίσω στην πλάτη της για το κούμπωμα.\n«Πάντως, είχες δίκιο σ’ ένα πράγμα», είπε η Ρούλα. «Το παίζω χαρούμενη για να κρύβω την ανασφάλειά μου. Κατά βάθος προσπαθώ να αμυνθώ και – όχι έτσι, τράβα το προς τα έξω».\n«Μα προς τα έξω τραβάω κι εγώ... Μισό λεπτό». Πήγε πίσω από την πλάτη της και προσπάθησε να καταλάβει πώς ανοίγει η τιράντα. «Υπάρχουν ορισμένα εμπόδια που υπονομεύουν τη διαδικασία της μύησης», σχολίασε.\n«Είναι παλιό και καμιά φορά μαγκώνει – άουτς!»\n«Μην το τραβάς απότομα».\n«Πήγα να κάνω μια ριζοσπαστική πράξη για να τελειώνουμε». Ο Μίλτος είχε αρχίσει να αγχώνεται. «Κοίτα, δεν το βγάζεις εσύ καλύτερα;» πρότεινε καθώς στο μυαλό του τριγύριζαν Μεγαλέξανδροι και Γόρδιοι Δεσμοί.\nΗ Ρούλα έβαλε τα χέρια της πίσω απ’ την πλάτη, πασπάτευσε και τράβηξε. «Μάγκωσε πάλι...»\n«Καλά, άστο», είπε ο Μίλτος που δεν ήθελε να παραδεχτεί ότι νικήθηκε από ένα σουτιέν.\n«Συνήθως μου το ανοίγει ο Γιάννης», είπε η Ρούλα ενώ γυρνούσε στο πλευρό για να τον βοηθήσει να φτάσει το φερμουάρ στο πλάι του παντελονιού της φόρμας. «Πάντα τα καταφέρνει, δεν ξέρω πώς. Ίσως αυτός μου το χάλασε».\nΤο παντελόνι άνοιξε, τραβήχτηκε, βγήκε, πετάχτηκε βιαστικά, και ο Μεταφυσικός Αριστερός κοίταξε το ημίγυμνο αποτέλεσμα κάτω απ’ τα πόδια του: η κοπέλα ήταν τόσο όμορφη σαν να ‘χε βγει από διαφήμιση. Το βλέμμα του χάιδεψε το καλογραμμένο της πρόσωπο, το στήθος που ανεβοκατέβαινε με το ρυθμό της αναπνοής και τους χυτούς, σαν ανάποδα μπουκάλια, μηρούς. Το δέρμα της είχε αποκτήσει έναν σκούρο τόνο από τις παλιές ηλιοθεραπείες, σαν καφές με γάλα, που μόνο στις παρυφές του στήθους γινόταν κάπως πιο ανοιχτός, σαν γάλα με καφέ. Σίγουρα πάντως η κοπέλα είχε ζάχαρη. Παντού.\nΟ Μίλτος έσκυψε επάνω της και φίλησε την κοιλιά της. Το δέρμα της ανατρίχιασε, απέκτησε την υφή μπάλας του μπάσκετ – προσπάθησε να διώξει τον Γιάννη από το μυαλό του και να συγκεντρωθεί στο παρόν: η κοπέλα ήταν κούκλα, μισόγυμνη, υλικοπνευματική, ξαπλωμένη• κρίμα που εκείνη ακριβώς τη στιγμή βρήκε να μπει η Κάτια στο θερμοκήπιο.\n«Τι τρέχει εδώ;»\nΉταν τόσο έντονη η αντίθεση αυτού του ήχου με όλους τους προηγούμενους, που ο Μίλτος χρειάστηκε μερικά δευτερόλεπτα να τον συνειδητοποιήσει. «Ε, να...» ψέλλισε τελικά ενώ είχε μείνει ακόμη σκυμμένος πάνω από την κοιλιά της Ρούλας, «βασικά, μόλις ετοιμαζόμουν να τη μυήσω–».\n«Να τη μυήσεις;!»\n«–ναι και, εμμμ, βρήκες τη χειρότερη στιγμή για να ‘ρθεις». Τραβήχτηκε λίγο στο πλάι καθώς προσπαθούσε να φανταστεί τη σκηνή με τα μάτια της Κάτιας. Δεν το πιστεύω!... φώναζε απογοητευμένος ο μέσα Μίλτος.\n«Ουφ, άσε με!» Με μία ξαφνική κίνηση, η Ρούλα γλίστρησε και σηκώθηκε όρθια. «Αφού σου είπα όχι!». Προχώρησε ως τα πεταμένα κομμάτια της φόρμας της, τα σήκωσε και άρχισε να τινάζει τα χώματα. Ο Μίλτος είχε μείνει ξαπλωμένος με το κεφάλι κρεμασμένο στον αέρα, εκεί που πριν λίγα δευτερόλεπτα ήταν ο αφαλός της Ρούλας.\n«Μάλιστα», ανακοίνωσε η Κάτια με αιχμηρό ύφος, «μόλις που πρόλαβα, δηλαδή. Πάνω που ετοιμαζόταν να σε βιάσει».\n«Να τη βιάσω;» ρώτησε έκπληκτος ο Μίλτος.\n«Να με βιάσει;» ρώτησε έκπληκτη η Ρούλα.\n«Σαφώς. Ενέδωσες σε ερωτοτροπίες ενώ δεν ήθελες, άρα είσαι τουλάχιστον θύμα απόπειρας».\n«Τι να σου πω... εγώ πάντως δε νιώθω θύμα».\n«Α, ώστε αρνείσαι ν’ αντικρίσεις την πραγματικότητα;»\n«Καθόλου, όμως – πώς να σου το εξηγήσω; – δεν ήταν ακριβώς ‘απόπειρα’».\n«Μια στιγμή, μια στιγμή!» πετάχτηκε ο Μίλτος.\n«Βούλωστο εσύ! Και τι ήταν, δηλαδή, κατά τη γνώμη σου;»\n«Μάλλον ‘παρεξήγηση’ θα το ‘λεγα», απάντησε η Ρούλα. «Ξέρεις, το προκάλεσα κι εγώ ως ένα βαθμό».\n«Ήσουν από παλιά έτσι ενοχική και αυτοκαταστροφική;»\n«Μα γιατί θες σώνει και καλά ν’ αποδείξεις ότι πήγε να με βιάσει;»\n«Μα γιατί θες σώνει και καλά ν’ αποδείξεις ότι πήγα να τη βιάσω;»\n«Δε θέλω ν’ αποδείξω τίποτα – εσύ, βούλωστο! – απλώς σου ανοίγω τα μάτια».\n«Ναι, αλλά ξέρω πολύ καλά ότι δεν ήταν βιασμός».\n«Δεν ξέρεις εσύ τι είναι βιασμός. Εγώ ξέρω».\n«Όμως–» πήγε να πει ο Μίλτος.\n«Κορίτσι μου, του είπες ή δεν του είπες ‘όχι’; Κι αυτός συνέχισε, έτσι δεν είναι;» πήρε φωτιά η Κάτια. «Τελεία και παύλα!»\n«Ε, καλά, όταν λέω ‘όχι’ δεν εννοώ ‘όχι’... καταλαβαίνεις», εξήγησε η Ρούλα. «Αν ήταν έτσι, τότε έχω βιαστεί πολλές φορές στη ζωή μου».\n«Το φαντάστηκα, έχεις νοοτροπία θύματος».\n«Έχω βιάσει κιόλας».\n«Παρόλο που έτσι νομίζεις, στην πραγματικότητα πάλι σε βίασαν. Είναι μέσα στην πανουργία των αντρών αυτό, να κάνουν τις γυναίκες να αισθάνονται υπεύθυνες».\n«Δεν ξέρω... Πολύ κακούς τους περιγράφεις τους άντρες».\n«Αυτή είναι η φύση τους, κτηνώδης και μισογυνική. Η συνήθης αντρική συμπεριφορά έχει μέσα της μικρές δόσεις βιασμού».\n«Επιτέλους, σταματήστε κι οι δυο σας!» φώναξε ο κτηνώδης μισογύνης.\n«Μπα... κατά βάθος, οι άντρες είναι χαζοί» είπε στοχαστικά η Ρούλα. «Ό,τι θες τους κάνεις».\n«Οι άντρες ανταγωνίζονται τις γυναίκες. Έτσι συνέβαινε πάντα».\nΟ Μίλτος είχε μείνει να κοιτάζει μ' ανοιχτό το στόμα πότε τη μία και πότε την άλλη. Τον ξάφνιασαν τα καινούργια βήματα που ακούστηκαν και την επόμενη στιγμή βρέθηκε να κοιτάζει τον Γιάννη που εμφανιζόταν στο θερμοκήπιο. «Ρούλα; Πού διάολο έχει πάει... Ρούλα, είσαι εδώ; Έχω φάει τον τόπο να–». Εδώ ήταν.\nΤρία βλέμματα συναντήθηκαν σαν σε τριγωνική μονομαχία της Άγριας Δύσης• θα μπορούσε να ήταν σκηνή από ουέστερν με τίτλο: Η Καλή, ο Κακός και ο Αριστερός. «Ο δικός σου βίασε τη δικιά σου», εξήγησε η Κάτια, «ή τουλάχιστον προσπάθησε. Την τελευταία στιγμή τον πρόλαβα».\n«Γιάννη, μην την ακούς αυτήν την υστερικιά», ο Μίλτος σηκώθηκε και πήρε την κατάσταση στα χέρια του, «το θέμα είναι πολύ απλό και έχει ως εξής: μπορείς να θεωρήσεις ότι φταίνε όλοι εκτός από σένα. Μπορείς όμως να δεις την πραγματικότητα. Η σχέση σας έχει φτάσει σε αδιέξοδο, πρέπει να το παραδεχτείς». Τον κοίταξε με αξιοπρέπεια παρόλο που ήταν ξεβράκωτος και κάπως αναμαλλιασμένος.\n«Θα σε σκίσω, ρε καριόλη!». Ο Γιάννης χίμηξε επάνω του με τέτοια μανία που τον πέταξε στο χώμα. «Θα σε σκοτώσω!» ούρλιαξε και τον κλώτσησε όπου έβρισκε. Η Ρούλα τσίριξε.\n«Κοίτα, ηρέμησε και – ωχ!»\n«Τι να ηρεμήσω, ρε! Σίχαμα! Πέθανες, το καταλαβαίνεις;»\n«Μη, Γιάννη, άστον!...»\n«Σκάσε κι εσύ, μωρή! Τράβα στην καμπίνα, θα τα πούμε αργότερα».\n«Εντάξει, θα πάω, μα πάρε τουλάχιστον το πόδι σου απ’ το λαιμό του».\n«Έτσι μπράβο, σκοτωθείτε μεταξύ σας! Να καθαρίζει σιγά-σιγά ο κόσμος απ’ τους άντρες!»\n«Γιάννη, υποσχέσου μου ότι δε θα του κάνεις κακό. Σε παρακαλώ...»\n«Παρακαλείς; Έχεις το θράσος να παρακαλείς κιόλας; Θα σου μαδήσω–»\n«–τα μαλλιά τρίχα-τρίχα! Θα σε κουρέψω και θα σε κλείσω σε μοναστήρι, αν γυρίσουμε πίσω... αμάν, μου ξέφυγε ο άλλος. Έλα δω, ρε! Βγες απ’ τη Μονάδα Ανακύκλωσης, αν είσαι άντρας!»\n«Ηρέμησε πρώτα και θα βγω».\n«Ναι, ρε Γιάννη, καλά σου λέει, ηρέμησε!»\n«Όχι, Γιάννη, μην ηρεμείς! Δείξε τον πραγματικό σου εαυτό, σαν άντρας που είσαι!»\n«Έλα, βρε μωρό μου, ηρέμησε. Έλα. Δεν έγινε και τίποτα σπουδαίο, ψόφια πράματα».\nΓια μια στιγμή, δε μίλησε κανείς. Ούτε στην επόμενη στιγμή. Πέρασαν πολλές στιγμές έτσι, με τον Γιάννη να καταβάλει προσπάθεια για να μην γκρεμίσει τη Μονάδα Ανακύκλωσης, τη Ρούλα που του έπιανε το μπράτσο διστακτικά και τον κοιτούσε με ένα ικετευτικό ύφος αρχαίας τραγωδίας, καθόλου ταιριαστό με τα μαύρα της εσώρουχα. Η Κάτια παρακολουθούσε συνεπαρμένη κι ο Μίλτος έκανε ένα δοκιμαστικό βήμα έξω από τη Μονάδα. Είδε ότι παρέμεινε ζωντανός και έκανε άλλο ένα. Η όλη εικόνα είχε κάτι το ονειρικό – σχεδόν ακατάληπτο – στην αισθητική της ή τουλάχιστον αυτό σκέφτηκε ο Τάκης που εμφανίστηκε εκείνη τη στιγμή στο θερμοκήπιο. «Α, εδώ είστε;... Δεν πιστεύω να διακόπτω κάτι, ε; Πείτε μου αν πρέπει να φύγω».\nΓύρισαν όλοι και τον κοίταξαν. Κατόπιν, στράφηκαν στον Μίλτο που έβαζε διστακτικά τη φόρμα του. Πέρασε πρώτα το ένα πόδι, «πάντως, επιρρίπτω στον εαυτό μου το μεγαλύτερο μερίδιο ευθύνης» είπε και κατόπιν πέρασε το άλλο. «Δε φταίει μόνο η κοπέλα, είναι λογικό να μην μπορεί ν’ αντισταθεί στις δονήσεις υγιούς ερωτισμού που εκπέμπω».\nΟ Γιάννης πήγε να πει κάτι όμως το άφησε. Ξαφνικά ένιωσε κουρασμένος, πολύ κουρασμένος. Κάθισε σ’ ένα κιβώτιο, συμπτωματικά στο ίδιο αυτό κιβώτιο που υποστήριξε την προσέγγιση Ρούλας – Μίλτου, έβαλε το κεφάλι πάνω στο χέρι και το χέρι πάνω στο πόδι. «Δεν ξέρω, μπορεί να φταίω κι εγώ», μονολόγησε. «Μου τη δίνουν άσχημα όλα. Όλα! Αυτό το ταξίδι μου, μου... μου έχει ξεσκίσει τα νεύρα. Τι να πω, γαμώτο...» Το υποσυνείδητό του σημείωσε ότι το κιβώτιο έμοιαζε κάπως ζεστό.\n«Πρέπει πάντως να το δεχτείς», του είπε με κατανόηση ο Μίλτος. «Μοιάζει κατάρα όμως είναι ευλογία. Έφτασες σε σταυροδρόμι, ξεπλήρωσες ένα κάρμα».\n«Εγώ βλέπω τα πράγματα όπως είναι, όχι όπως φαίνονται. Είμαι εξερευνητής της ουσίας».\n«Και τι εξερευνητής είσαι που δεν μπορείς ν’ ανοίξεις ένα σουτιέν;».\nΈνα χάχανο ακούστηκε εκείνη τη στιγμή. Δύο χάχανα, για την ακρίβεια. Ή μάλλον τρανταχτά γέλια, πολλά και ακατάσχετα, καθώς οι αστροναύτες ξεσπούσαν ασυγκράτητοι κοιτώντας τον. Όλοι τους• η Κάτια, η Ρούλα, ο Χάρης, ακόμα κι ο Γιάννης δίπλα του γκάριζε σαν γάιδαρος και χτυπούσε μανιασμένα το χώμα. Δεν το πιστεύω... φώναξε ο μέσα Μίλτος για τρίτη φορά μέσα σε λίγη ώρα. Οι εσωτερικές κάμερες του θερμοκηπίου τον έδειχναν με το δάχτυλο από το ταβάνι και του ομολογούσαν ότι μόλις έγινε ο πρώτος άνθρωπος στον κόσμο που πρωταγωνίστησε σ’ ένα reality show μέσα σ’ ένα reality show.\n«Πολύ καλός, λέμε!» του είπε σε μια στιγμή η Ρούλα χωρίς να σταματήσει να γελάει. «Ναι! Άπαιχτος! Θεϊκός!», συμφώνησαν κι οι υπόλοιποι χωρίς να σταματήσουν να γελάνε.\nΜε τη φόρμα του ακόμα μισοφορεμένη, ο Μεταφυσικός Αριστερός προχώρησε και βγήκε από το θέατρο του θερμοκηπίου. Το τελευταίο πράγμα που άκουσε πίσω του ήταν τους αστροναύτες να αναπλάθουν τα highlights της παράστασης («Φαντάσου ένα πεύκο κρυμμένο σ’ ένα μπουκάλι, πολύ καλό!» – «Όχι, είπε: ένα πεύκο κρυμμένο σ’ ένα καλάμι, το μπουκάλι πάει με την Ιλιάδα και την Οδύσσεια»). Δυστυχώς πίστευε στην ειρήνη, την αγάπη και τη μη-βία, οπότε δεν μπορούσε να τους ξεκοιλιάσει όλους.\nΜακριά από όλα αυτά τα εγκόσμια, ο Κίνζι έκανε υπολογισμούς στις κατευθύνσεις του απείρου. Οι υπεραγωγοί της μνήμης του ήταν απασχολημένοι αναλύοντας πλήθος δεδομένων και δοκιμάζοντας τυχαίες συντεταγμένες – ψηφιακούς ψύλλους στα συμπαντικά άχυρα για ν’ ανακαλύψουν την πιθανή διαδρομή που είχε κάνει ο Οδυσσέας. Δεν ήταν απλό. Απόκλιση ενός τίποτα της μοίρας κατέληγε μακροπρόθεσμα σε διαφορά θέσης πολλών ετών φωτός, και η κάθε μοίρα του χάρτη είχε άπειρα τίποτα μέσα της.\nΑν και το λειτουργικό του σύστημα ήταν μόνιμα απασχολημένο, κρατούσε ελεύθερο ένα απειροελάχιστο κομμάτι της μνήμης του για να οργανώνει τα συστήματα του σκάφους και να συνεννοείται με τους αστροναύτες. Όπως επίσης και για να παίζει τα ηλίθιά τους παιχνίδια. Φουλ του άσου με οκτάρια!… σάρκασε μέσα του ο Κίνζι στα γιαπωνέζικα. Ένωσε αφηρημένα τα αντίστοιχα αστέρια πάνω στον Αστερισμό του Πόκερ, σχηματίζοντας τις δύο κίτρινες στήλες που στοίχισαν στον Χάρη τρεις μερίδες σταφύλια, και αμέσως η τράπεζα δεδομένων του τις αντιπαρέβαλλε με μερικά εκατομμύρια γνωστά ανθρώπινα σχήματα. Σαν δύο λοξούς παραστάτες μιας στραβής πύλης, μονολόγησε ο Κίνζι. Η οποία ανοίγει μέσα στην απεραντοσύνη του σύμπαντος και οδηγεί… πού; Υπολόγισε σαν παιχνίδι το βαρύκεντρο της πύλης με ακρίβεια τριακοστού έκτου δεκαδικού ψηφίου και δοκίμασε να το προεκτείνει μερικές χιλιάδες έτη φωτός. Μα βέβαια! Αυτό ήταν! Οι διαθέσιμες πληροφορίες για την πορεία του σκάφους και τα δεδομένα αυτής της κατεύθυνσης (γιαπωνέζικη έκφραση που αποδίδεται: ‘ταιριάζω σαν γάντι’)! Έκανε μερικές επαληθεύσεις ακόμα και επιβεβαίωσε ότι (γιαπωνέζικη έκφραση που αποδίδεται: ‘πετυχαίνω διάνα’). Εντολές προθέρμανσης στάλθηκαν στον κινητήρα αντιβαρύτητας, ηχητικά μηνύματα προετοιμασίας για τους αστροναύτες αντήχησαν από τα μεγάφωνα, και ο Οδυσσέας περιστράφηκε αργά προς το γκεστάλτ φουλ του άσου μέσα στον Αστερισμό της γκεστάλτ τράπουλας.\nΜετά από λίγα λεπτά άρχισε να κινείται με διαρκώς αυξανόμενη ταχύτητα. Στην κεντρική οθόνη του υπολογιστή ήταν γραμμένο: Τora! / Τora! / Τora!\nΜόνο υποσχέσεις, στην πραγματικότητα ούτε σεξ ούτε βία.\nΕίναι τα ορεκτικά. Ούτε που φαντάζεσαι τι έχει να γίνει στη συνέχεια\n2 Σεπτεμβρίου 2009 - 4:58 μ.μ.\nΜόνον μην εμφανίσεις πάλι τον Αρναούτογλου κι έχουμε άλλα...\n4 Σεπτεμβρίου 2009 - 10:39 π.μ.\nΕκείνη η τύπισσα ήταν τόσο τέλεια, ώστε στην αρχή νόμιζα ότι ήταν κάποιος φίλος που μου κάνει πλάκα! Στην πορεία, βρήκα και ποια ήταν, πώς τη λέγαν, με τι ασχολείται, βρήκα φωτογραφίες της (ωραίο μωρό, παρεμπιπτόντως)\nΑχ, όλα αυτά γράφτηκαν το 2002, κ. Δύτη. Δεν ξέρω αν υπήρχε τότε Αρναούτογλου, δεν έβλεπα καθόλου TV. Ήμουν πολύ απασχολημένος με άλλα πράγματα\n4 Σεπτεμβρίου 2009 - 5:54 μ.μ.\nΕΠΙΑΣΕΣ ΤΩΡΑ ΚΑΙ ΤΑ ΡΕΑΛΙΤΙ ΣΤΟ ΣΤΟΜΑ ΣΟΥ???? ΕΠΙΤΕΛΟΥΣ ΣΤΑΜΑΤΑ ΝΑ ΑΣΧΟΛΗΣΕ ΜΕ ΚΑΤΙ ΠΙΟ ΠΕΤΥΧΕΙΜΕΝΟ ΑΠΟ ΣΕΝΑ!!!! ΕΙΣΑΙ ΚΟΜΠΛΕΞΙΚΟΣ!! ΠΑΙΞΕ ΠΡΩΤΑ ΣΕ ΕΝΑ ΡΙΑΛΙΤΙ Κ ΣΥ ΚΑΙ ΜΕΤΑ ΚΟΡΟΙΔΕΒΕ ΜΕ ΔΙΑΣΤΗΜΟΠΛΟΙΑ ΚΑΙ Μ...ΚΙΕΣ\n(πλάκα κάνω, εγώ ήμουν αυτή τη φορά!)\n4 Σεπτεμβρίου 2009 - 11:39 μ.μ.


Το Lynk & Co 03 είναι ένα κοινόχρηστο όχημα από την Κίνα | trcoff.gr\nΤο Lynk & Co 03 είναι ένα κοινόχρηστο όχημα από την Κίνα\n0 0 Γιάννης Στέφου 17 Απριλίου 2017 Edit this post\nΗ κινεζική Lynk & Co αποκαλύπτει το 03 με τεχνολογία που επιτρέπει την κοινή χρήση μεταξύ διαφορετικών ανθρώπων...\nΆλλη μια έκπληξη έρχεται από την Κίνα και την Lynk & Co, δείχνοντας μας ένα σεντάν με τεχνολογία της Volvo που μπορεί να μοιράζεται μεταξύ χρηστών χάρη σε μια εφαρμογή σε smartphone.\nTo 03 Concept έρχεται σε συνέχεια του 01 Concept της Lynk & Co, που είδαμε πριν μισό χρόνο περίπου. Το νέο μοντέλο της εταιρίας που είναι ιδιοκτησία της Geely (η οποία κατέχει και τη Volvo Cars), έχει πολλά σχεδιαστικά κοινά με το crossover-οειδές 01 Concept, τόσο εμπρός και πίσω όσο και στην καμπίνα του. Με απλά λόγια έχει σχεδίαση που -χωρίς έκπληξη- αποτελεί μια χαμηλή έκδοση του πρώτου μοντέλου της Lynk & Co. Και βεβαίως μεγαλύτερη εντύπωση προκαλεί το εσωτερικό με ένα σύστημα infotainment τεχνολογίας Microsoft/Alibaba που υιοθετεί τεχνολογία κοινής χρήσης που επιτρέπει σε διαφορετικούς χρήστες να μοιράζονται το ίδιο αυτοκίνητο μέσω μιας smartphone app.\nΣτο εσωτερικό υπάρχει μια μεγάλη οθόνη και μόνιμη σύνδεση στο internet.\nΌπως και με το Lynk & Co 01, το νέο μοντέλο αναμένεται να διατεθεί αποκλειστικά μέσω απευθείας online αγοράς, όπου πληρώνεις μια προκαθορισμένη τιμή και απλά περιμένεις τη νταλίκα της μεταφορικής έξω από το σπίτι σου. Ωστόσο, η εταιρία λανσάρει και ένα συνδρομητικό μοντέλο, όπου πληρώνεις το αυτοκίνητο ανάλογα με τη χρήση.\nΑνάμεσα στα πλάνα της εταιρίας για το λανσάρισμα του μοντέλου περιλαμβάνεται η μόνιμη και δωρεάν παροχή internet για τις online πληροφορίες και τη χρήση των εφαρμογών κοινής χρήσης, μαζί βεβαίως με το κλασικό σερφάρισμα μέσω της μεγάλης οθόνης στο ταμπλό. Προς το παρόν δεν είναι ξεκάθαρο το πως θα δίνονται δωρεάν δεδομένα για μια ζωή, αλλά ακούγεται ως ένα καλό πακέτο υπηρεσίας.\nΆγνωστο πάντως παραμένει το μοτέρ που θα τοποθετηθεί κάτω από το καπό του Lynk & Co 03. Ωστόσο δεν είναι απίθανο να υπάρξει το υβριδικό σύνολο του αδελφού 01, ενώ δεν αποκλείεται να δούμε και μηχανικά σύνολα της Volvo όπως και μια αμιγώς ηλεκτροκίνητη έκδοση.\nΤο πότε ακριβώς θα δούμε τα μοντέλα της Lynk & Co στο δρόμο παραμένει άγνωστο, ωστόσο φήμες θέλουν τη μάρκα να μπαίνει στην αγορά το 2018 και με τα δύο μοντέλα, 01 και 03 (ή όπως αυτά θα ονομαστούν τελικά). Το σίγουρο είναι πως με την υποστήριξη της Geely, η εταιρία έχει ένα σοβαρό background και παρά το γεγονός ότι δεν έχουμε τακτικά νέα της ίσως κάνει τη μεγάλη έκπληξη στα χρόνια που θα έρθουν.\nΧωρίς ιδιαίτερες σχεδιαστικές εκπλήξεις το Lynk & Co 03 δείχνει σύγχρονο και ποιοτικό.\nΕίναι αυτό το κοινόχρηστο σεντάν του μέλλοντος;\nΝεα Μοντελα Concept Lynk & Co Top\ntrcoff.gr: Το Lynk & Co 03 είναι ένα κοινόχρηστο όχημα από την Κίνα


6, Ιούλιος, 2022 | 22:50\nΒενέτης: Αίσθηση είχε προκαλέσει τον περασμένο Οκτώβριο η είδηση ότι η αλυσίδα Φούρνοι Βενέτης έβαλε λουκέτο σε πέντε καταστήματα καθώς οι ιδιοκτήτες τους αρνούνταν στο lockdown εξαιτίας της πανδημίας κορονοϊού, να μειώσουν τα ενοίκια.\nΧαρακτηριστικά ο κ. Μονεμβασιώτης ανέφερε:\n«Η εταιρεία δέχθηκε μεγάλη πίεση όταν μπήκαμε στην περίοδο Covid19. H Βενέτης έχει την ιδιαιτερότητα να παίρνει τα μισθωτήρια συμβόλαια στο όνομα της. Υπό το βάρος της πίεσης μερίδας των ιδιοκτητών ανακοινώσαμε τον Οκτώβριο ότι κλείνουμε 5 καταστήματα.\nΤο θέμα των ακινήτων αποτέλεσε ένα σημαντικό κομμάτι της δουλειάς μας που δεν είχαμε προβλέψει. Για να καταλάβετε το μέγεθος, όταν προέκυψε ο κορονοϊός προσελάβαμε πέντε νέους συνεργάτες για να συνομιλούν αποκλειστικά με τους ιδιοκτήτες.\nΟι μη συνεργάσιμοι είναι ένα μικρό ποσοστό, γύρω στο 10% και κυρίως κληρονόμοι, άνθρωποι της νέας γενιάς που δεν έχουν δουλέψει ποτέ στην ζωή τους και σου έλεγαν “κόψτε τον λαιμό σας, πούλα το αμάξι σου, δεν μας νοιάζει τι θα κάνετε, εγώ έχω μάθει να ζω με 5.000 ευρώ τον μήνα και δεν δέχομαι μείωση ενοικίου”.\nΟι άνθρωποι αυτοί εκβιάζουν και δυστυχώς εκβιάζουν με τα δικαστήρια. Σήμερα τα δικαστήρια μέσα σε αυτή την κρίση βγάζουν διαταγές απόδοσης των καταστημάτων, κάτι το οποίο εγώ θεωρώ απαράδεκτο για περιόδους πανδημίας» σημειώνει ο κ. Μονεμβασιώτης.\nΒενέτης: Η κατάσταση στο κέντρο\nΞεχωριστή αναφορά έγινε από τον μεγαλομέτοχο της Βενέτης για την κατάσταση στο κέντρο της πρωτεύουσας και το προσωρινό λουκέτο στο Great. Το Great στην Ομόνοια, ένα κατάστημα το οποίο είχε 35 – 40 εργαζόμενους, κατέγραφε 42 χιλιάδες ευρώ ζημιές τον μήνα.\nΞεκίνησε τον Ιούλιο και ανέστειλε την λειτουργία του τέλη Δεκεμβρίου και κάθε μήνα “έγραφε” αρκετές δεκάδες χιλιάδες ευρώ ζημιές. Στο κέντρο δεν υπήρχαν και δεν υπάρχουν ούτε τουρίστες ούτε Έλληνες εργαζόμενοι.\nΑυτός είναι και ο λόγος που έχει πάει αρκετά πίσω η έναρξη λειτουργίας του πρώην Jackson Hall στο Κολωνάκι, που αν το επιτρέψουν οι συνθήκες θα ανοίξει την Άνοιξη.\nΈνα κατάστημα Βενέτης στο κέντρο έχει απολέσει τζίρους της τάξης του 60% – 80 % αυτή την περίοδο, αντίστοιχα ένα κατάστημα στα Βόρεια και στα Νότια προάστια έχει απώλειες τζίρου από 25% – 40% και ένα στα Δυτικά προάστια η μείωση είναι κατά τι μεγαλύτερη.\nΚατά μέσο όρο η πτώση πωλήσεων των καταστημάτων στην Νομό Αττικής ήταν της τάξης του 41%.


Οι αμαρτίες στην δίαιτα\n18-11-2016 | 15:48μμ\nΟΙ «ΑΜΑΡΤΙΕΣ» ΣΤΗ ΔΙΑΙΤΑ • Τέσσερις συμβουλές για μετά το γυμναστήριο • ΤΟ «ΡΟΛΟΪ» ΤΗΣ ΑΣΚΗΣΗΣ • Εξι λάθη στη διατροφή που πρέπει να κοπούν • Η ΚΙΝΗΣΗ ΠΟΥ ΚΑΙΕΙ ΛΙΠΟΣ • Mυώδης θώρακας και πλάτη από «ατσάλι»! • ΠΡΟΠΟΝΗΣΗ ΚΑΙ ΑΝΑΠΑΥΣΗ\nΟΙ «ΑΜΑΡΤΙΕΣ» ΣΤΗ ΔΙΑΙΤΑ\nΚάνετε διατροφή με όλα τα «μη» και τα «όχι» να σας καταπιέζουν; Αν είστε από τους τύπους που η «ανταρσία» είναι στο αίμα τους, είναι πολύ πιθανό η διατροφή να καταλήξει στον κάδο των σκουπιδιών, μαζί με τα κουτιά από την πίτσα και τα σουβλάκια που θα φάτε για να «εκδικηθείτε» τη δίαιτα.\nΚι όμως, μπορείτε να φάτε ακόμα και μια ολόκληρη πίτσα, έστω κι αν βρίσκεστε σε φάση αυστηρού προγράμματος διατροφής. Ερευνα που έγινε από την Πορτογαλίδα ειδικό Ρίτα Κοέλο ντο Βάλε κατέληξε στο συμπέρασμα ότι μία «αμαρτία» την εβδομάδα, με πίτσα, τσιπς ή οτιδήποτε άλλο «απαγορευμένο», δεν βγάζει εκτός κούρσας την προσπάθεια για αδυνάτισμα.\nΗ Πορτογαλίδα ερευνήτρια δοκίμασε πρακτικά τη θεωρία της, χωρίζοντας σε δύο ομάδες ανθρώπους που έκαναν διατροφή. Τα μέλη της μιας ομάδας έτρωγαν βάσει προγράμματος, ενώ αυτά της δεύτερης έκαναν μία «αμαρτία» την εβδομάδα. Οπως διαπιστώθηκε, όλοι έχασαν σχεδόν το ίδιο βάρος, ωστόσο οι «αμαρτωλοί» είχαν πολύ καλύτερη ψυχολογία και θέληση να συνεχίσουν το πρόγραμμα.\nΤέσσερις συμβουλές για μετά το γυμναστήριο\nΟλα όσα πρέπει να αποφεύγει κανείς διά ροπάλου μετά το γυμναστήριο επεσήμαναν καταξιωμένοι γυμναστές. Το πρώτο που δεν πρέπει να κάνει είναι να παραλείπει τις ασκήσεις διάτασης των μυών, καθώς υπάρχει κίνδυνος τραυματισμών. Δεν θα πρέπει να ξεχνά να ενυδατωθεί, πίνοντας νερό και όχι ροφήματα που περιέχουν ζάχαρη. Οι παχυντικές τροφές, και κυρίως το fast food, είναι κακή λύση για την πείνα, διότι τα λιπαρά μειώνουν τον μεταβολισμό. Τέλος, ενώ η ξεκούραση είναι σημαντική και δεν πρέπει να γίνονται «εκπτώσεις» στον ύπνο, δεν πρέπει να περνά κανείς την ημέρα ξεκούρασης καθιστός.\nΤΟ «ΡΟΛΟΪ» ΤΗΣ ΑΣΚΗΣΗΣ\nΠρωινή ή βραδινή γυμναστική; Οι ειδικοί αποφάνθηκαν ότι το δίλημμα είναι ψεύτικο, γιατί το σημαντικό είναι ποια γυμναστική ταιριάζει στον καθέναν, αποδίδει καλύτερα και προτιμάται. Είστε κορυδαλλός ή κουκουβάγια, λοιπόν;\nΚάθε περίοδος άσκησης έχει τα θετικά της. Πρωινή γυμναστική: γίνεται πρωί και ξεμπερδεύεις, το νευρικό σύστημα είναι ξεκούραστο, δεν έχει προλάβει να επιβαρυνθεί από το στρες, το σώμα αξιοποιεί όλη του την ενέργεια και ο εγκέφαλος δεν προλαβαίνει να φέρει αντιρρήσεις! Τέλος, βοηθά στην επιλογή καλύτερων τροφών στη διάρκεια της ημέρας, που δεν σαμποτάρουν τη διατροφή.\nΒραδινή γυμναστική: προλαβαίνει την ανταμοιβή της happy hour, με όλα τα λάθος πράγματα – καναπές και πρόχειρο φαγητό. Αποβάλλει και ανακουφίζει από το άγχος, το στρες ή τον θυμό της ημέρας, δίνοντας καλύτερη ενέργεια για ύπνο, ενώ προσφέρει έναν στόχο και ανυπομονείς να έρθει το βράδυ.\nΕξι λάθη στη διατροφή που πρέπει να κοπούν\nΥπάρχουν έξι λάθη στη διατροφική μας συμπεριφορά που, αν τα προσέξετε, η ζυγαριά σας θα δείξει αυτό που θέλετε να δείτε, λέει η Τζένιφερ ΜακΝτάνιελ του Πανεπιστημίου Σεντ Λούις. Συνιστά, ωστόσο, προσοχή, γιατί δεν χρειάζεται να τις εγκαταλείψετε όλες μαζί, αλλά μία μία, για να βλέπετε τις διαφορές.\nΜην παραλείπετε γεύματα για να ελέγχει ο οργανισμός σας το αίσθημα της πείνας, μην τρώτε γρήγορα, διότι δεν προλαβαίνει ο εγκέφαλος να στείλει μήνυμα κορεσμού, μη «γουρουνιάζετε» τα Σαββατοκύριακα, γιατί πάει στράφι όλη σας η προσπάθεια, μην την «πέφτετε» στα αλμυρά σνακ, γιατί τρώτε ασυναίσθητα και πολύ, ενώ το ίδιο συμβαίνει όταν τρώτε μπροστά στην τηλεόραση και, τέλος, μην πίνετε πολύ.\nΗ ΚΙΝΗΣΗ ΠΟΥ ΚΑΙΕΙ ΛΙΠΟΣ\nΓνωρίζετε ότι υπάρχει μια θαυματουργή άσκηση που μεγιστοποιεί την απώλεια λίπους στο τέλος μιας προπόνησης; Οπως υποστηρίζει ο γυμναστής Μπ. Τζέι Γκάντουρ, πάρτε ένα στρογγυλό βαράκι μονής λαβής (kettlebell), κρατήστε το γερά με τα δύο χέρια και φέρτε τα πόδια σε διάσταση.\nΛυγίζοντας τα γόνατα φέρτε το βαράκι ανάμεσά τους και προς τα πίσω, στη συνέχεια τεντώστε τα γόνατα και ελάτε σε όρθια θέση φέρνοντας το βαράκι παράλληλα με το έδαφος.\nΞεκινήστε με όσες επαναλήψεις μπορείτε, αυξήστε τα σετ σταδιακά και φύγετε από το γυμναστήριο με το καλύτερο αίσθημα ευεξίας.\nMυώδης θώρακας και πλάτη από «ατσάλι»!\nΟ συνδυασμός ασκήσεων είναι απαραίτητος για να αποκτήσει κανείς μυώδη θώρακα και ταυτόχρονα γυμνασμένη πλάτη.\nΟι ειδικοί επισημαίνουν ότι η ισορροπημένη ανάπτυξη των μυών και των δύο πλευρών του κορμού είναι απαραίτητη όχι μόνο για λόγους αισθητικής, αλλά και για να αποφεύγονται η κακή στάση του σώματος και οι τραυματισμοί των ώμων κατά τη διάρκεια των ασκήσεων.\nΓι’ αυτό ο γυμναστής Καμ Μπάιρνς συστήνει να συνδυάζονται κάμψεις για την εξάσκηση των μυών του θώρακα, με ασκήσεις με βάρη για την πλάτη. Ιδανική θεωρεί το σήκωμα μπάρας με βάρη, με λυγισμένη μέση.\nΠΡΟΠΟΝΗΣΗ ΚΑΙ ΑΝΑΠΑΥΣΗ\nΑν μία ημέρα δεν μπορέσατε να πάτε γυμναστήριο, μην τη θεωρήσετε χαμένη, αλλά ημέρα ανάπαυσης, και συνεχίστε με την επόμενη προγραμματισμένη σας προπόνηση, όπως συμβουλεύει ο γυμναστής Τζίνο Κακαβάλε.\nΚαι όταν έλθει η προγραμματισμένη ημέρα ξεκούρασης, συνεχίστε την ξεκούραση ή προπονηθείτε. «Δύο ημέρες ξεκούρασης στις τέσσερις της προπόνησης μπορούν να βοηθήσουν στην ανάκαμψη και την πρόοδό σας. Μόλις επιστρέψετε στην προπόνηση, εστιάστε στις περιοχές που θέλετε να βελτιώσετε περισσότερο».


«Κορυφαίοι Ποδοσφαιριστές»: Μάριος Πραξιτέλους\nΑΚΑΔΗΜΙΑ | Γνωρίζουμε με τον Δημήτρη Σπυριδάκη\nΊρτις Πάβλονταρ – ΟΜΟΝΟΙΑ 1-2 (Α΄ προκριματικός γύρος Champions League 2003-04, 2ος αγώνας)\nΑπό τους σπουδαιότερους τερματοφύλακες που ανέδειξε το κυπριακό ποδόσφαιρο και από τους κορυφαίους που τίμησαν τη φανέλα της ΟΜΟΝΟΙΑΣ. Με το τριφύλλι στο στήθος αγωνίστηκε για επτά συναπτά χρόνια και κατέγραψε 152 συμμετοχές. Κατέκτησε 15 τίτλους: 6 πρωταθλήματα, 4 κύπελλα και 5 ασπίδες. Ήταν πρωταγωνιστής στις ανεπανάληπτες επιτυχίες της «χρυσής» δεκαετίας του ’80, κατά την οποία η ΟΜΟΝΟΙΑ ήταν η απόλυτη κυρίαρχος στο κυπριακό ποδόσφαιρο.\nΤα επιτεύγματά του με την πράσινη φανέλα ξέφυγαν από τα σύνορα της Κύπρου και κέρδισαν μία θέση στο Πάνθεον του ευρωπαϊκού ποδοσφαίρου. Το όνομα του ξυπνά αναμνήσεις περηφάνιας στους φίλους της ΟΜΟΝΟΙΑΣ. Τη σεζόν 1981-1982 ο Μάριος Πραξιτέλους πέτυχε ένα απίστευτο ρεκόρ, το οποίο μέχρι σήμερα μοιάζει πολύ δύσκολο να καταρριφθεί από τερματοφύλακα στο κυπριακό ποδόσφαιρο. Κράτησε ανέπαφη την εστία του από τις 25 Οκτωβρίου 1981 μέχρι και τις 13 Φεβρουαρίου 1982.\nΔεν δέχθηκε τέρμα για 1221 αγωνιστικά λεπτά και συγκεκριμένα από την 5η μέχρι την 18η αγωνιστική. Το ρεκόρ του σταμάτησε σε ένα παιχνίδι απέναντι στην Ανόρθωση, όπου η ΟΜΟΝΟΙΑ κέρδισε με 2-1. Μάλιστα, ο κόσμος που βρέθηκε σε εκείνο το παιχνίδι θυμάται τα πανηγύρια του Γιουγκοσλάβου επιθετικού της Ανόρθωσης Ζιβάγεβιτς, που έκανε σαν τρελός από χαρά επειδή κατάφερε να παραβιάσει την πράσινη εστία μετά από τόσο μεγάλο διάστημα!\nΕίναι αντιληπτό πως για να πετύχει κανείς αυτό που πέτυχε ο Μάριος Πραξιτέλους, χρειάζονται μεγάλα προσόντα. Ανίκητος στα τετ α τετ, με εξαιρετικά αντανακλαστικά, σωστή τοποθέτηση και πάνω απ’ όλα απίστευτος στην καθοδήγηση της αμυντικής γραμμής. Για τον λόγο αυτό, λοιπόν, οι φίλοι της ΟΜΟΝΟΙΑΣ και όχι μόνο τον κατατάσσουν ως έναν από τους κορυφαίους στην ιστορία.


BIT BIERTHER GMBH, Ηλεκτρικά και ηλεκτρονικά στοιχεία - Μηχανήματα κατασκευής, Ενεργά ηλεκτρονικά εξαρτήματα, Μονωτικοί σωλήνες, στην EUROPAGES.\nEUROPAGES > Ηλεκτρικά και ηλεκτρονικά στοιχεία - Μηχανήματα κατασκευής > BIT BIERTHER GMBH\nΗ εταιρεία BIT BIERTHER GMBH, είναι Έμπορος χονδρικής, εταιρεία που δημιουργήθηκε το 1996 , και δραστηριοποιείται στον κλάδο Ηλεκτρικά και ηλεκτρονικά στοιχεία - Μηχανήματα κατασκευής . Έχει επίσης παρουσία στους κλάδους\nΠροστατευτικά περιβλήματα καλωδίων\n. Έχει έδρα σε Swisttal, Γερμανία .\nhttp://www.bit-gmbh.de/en Αποστολή μηνύματος\nΆλλα Mrs Andrea Dittmar


-ομάδα «ΔΙΑΚΟΠΤΕΣ» | L'Enfant de la Haute Mer\nνα σου πω λίγο…\nΑπό την ομάδα «ΔΙΑΚΟΠΤΕΣ», που τον Δεκέμβρη του 2011 έκανε τις «Πύλες της φωτιάς», Χαλυβουργία Ελλάδος\n«Η ιδέα για την πρώτη μας μικρού μήκους ταινία, υπήρχε εδώ και μεγάλο χρονικό διάστημα. Μέσα από τις συζητήσεις μας, προέκυπτε η διάθεση και η επιθυμία για πράξη-δημιουργία, έξω από τη λογική της δουλειάς μας, αλλά παράλληλα χρησιμοποιώντας την. Το σύνολο των ανθρώπων που συμμετέχουν στην ανοιχτή συνέλευση τεχνικών στο χώρο του θεάματος «Διακόπτες» γνωρίζουν λίγο ως πολύ -από τα μέσα- τη φύση της δουλειάς μας. Τις έννοιες όπως, ιεραρχία, θέαμα, εμπόρευμα, διαμεσολάβηση, αφεντικά (μεγάλα+μικρά), «τέχνη», εκβιασμός, χρήματα… προσπαθήσαμε από την αρχή να τις βάλουμε στη θέση που τους αρμόζει. Απέναντί μας.\nΜέσα σε αυτό το πλαίσιο, ήρθε η στιγμή, όλα αυτά να τα αντιμετωπίσουμε στην πράξη. Έτσι αποφασίσαμε να προσπαθήσουμε το ξεπέρασμα τους, όσο αυτό είναι δυνατό. Φτιάξαμε ομάδες εργασίας και τοποθετηθήκαμε στις θέσεις του αυτοοργανωμένου μας συνεργείου. Τα «κριτήρια» ήταν με βάση την ειδικότητα και την επιθυμία του καθένα. Με βάση τις γνώσεις και όχι την εμπειρία και την εργασιακή καταξίωση. Μέσα στις συζητήσεις ο καθένας είχε λόγο πάνω στο σενάριο και στην διεκπεραίωση του γυρίσματος. Τέλος περάσαμε μία μέρα όλοι μαζί και δημιουργήσαμε το καλύτερο εφικτό αποτέλεσμα μέσα σε αυτές τις συνθήκες και κάτω από την πίεση του χρόνου. Τα χρήματα που χρειάστηκαν για την ταινία, δοθήκανε από το συλλογικό ταμείο της συνέλευσης.\nΜε βάση όλα τα παραπάνω, το αυτοξεπέρασμα των λογικών της δουλειάς μας δεν μπορούμε να πούμε ότι ήταν εύκολο, ούτε ότι τα καταφέραμε 100%. Για αυτούς τους λόγους δεν γράφουμε σελίδες λαμπρής ιστορίας, ονομάζουμε αυτή την πρώτη κίνηση «προσπάθεια» και σίγουρα δεν τα παρατάμε.\nΕυχαρίστουμε όλους όσους βόηθησαν με κάθε τρόπο και μέσο για την υλοποίηση αυτής της ταινίας.»\n1 σχόλιο\t| -Δ.Ν.Τ., -Στις πύλες της φωτιάς, -άστεγοι, -να σου πω λίγο..., -ομάδα «ΔΙΑΚΟΠΤΕΣ»\t| Ετικέτα: -F.M.I., -homeless, -I.M.F., -que je te dise un instant, -sans abri, -SDF, -to speak to you for a moment\t| Μόνιμος σύνδεσμος\nΒλέπετε το αρχείο της κατηγορίας -ομάδα «ΔΙΑΚΟΠΤΕΣ»


Παραιτήθηκε και ο υπ. Οικονομίας Δ. Παπαδημητρίου | CitiNews\nHome › ΕΛΛΑΔA › Παραιτήθηκε και ο υπ. Οικονομίας Δ. Παπαδημητρίου\nΠαραιτήθηκε και ο υπ. Οικονομίας Δ. Παπαδημητρίου\nΤην παραίτησή του υπέβαλε και ο υπουργός Οικονομίας και Ανάπτυξης Δημήτρης Παπαδημητρίου, λίγες ώρες μετά την παραίτηση της συζύγου του, Ράνιας Αντωνοπούλου, από τη θέση της αναπληρώτριας υπουργού Κοινωνικής Αλληλεγγύης.\nΣύμφωνα με πηγές του υπουργείου Οικονομίας, ο κ. Παπαδημητρίου επικοινώνησε με τον Πρωθυπουργό χθες και επικαλέστηκε λόγους ευθιξίας, μετά την παραίτηση της συζύγου του, με φόντο την αποκάλυψη ότι εισέπραττε 1.000 μηνιαίως ως επίδομα ενοικίου.\nΤο Γραφείου Τύπου του Πρωθυπουργού γνωστοποίησε με ανακοίνωσή του ότι ο Αλέξης Τσίπρας, έκανε δεκτή την παραίτηση του κ. Παπαδημητρίου και τον ευχαρίστησε για την συνεισφορά του.\nΔεκτή από τον Πρωθυπουργό η παραίτηση του Δ. Παπαδημητρίου


Just the two of us | Αποχώρησαν Ραλλία-Βλοντάκης - neolaia.gr\nΠάει, αποχώρησαν χτες από το «Just the two of us» Αντώνης Βλοντάκης και Ραλλία Χρηστίδου και πολλοί δεν το περίμεναν η αλήθεια είναι. Μόνο 6 ζευγάρια έχουν μείνει και είναι λογικό να μεγαλώνει ο ανταγωνισμός. Όταν έχεις λοιπόν υποψήφιο μαζί σου τον Χρήστο Χολίδη και τη Μαρία Μπεκατώρου, τότε…αναγκαστικά αποχωρείς.\nΤι να κάνουμε, όσο και να είχε το κοινό του ο Βλοντάκης, Χολίδης-Μπεκατώρου κάνουν αχτύπητο δίδυμο και το παραδέχονται όλοι! Μην ανησυχείς φωτογενή πολίστα, δε θα ξεχαστείς τόσο εύκολα από την τηλεόραση, θέλεις δε θέλεις δηλαδή. Τέτοια…κελεπούρια τα καπαρώνουν για εκπομπές μέτα!


"Φουντώνει" η κρίση στο Κοσσυφοπέδιο vid\nΑπό Spy 7 Μαρτίου 09, 2017\nΠαίρνουν φωτιά τα Βαλκάνια. Ντόμινο εξελίξεων που θα φέρει γενική ανάφλεξη οργανωμένα από την ΝΤΠ - Τις πλέον κρίσιμες στιγμές βιώνουν οι χώρες των Βαλκανίων, με τους Σέρβους και τους Αλβανούς του Κοσσυφοπεδίου να βρίσκονται ένα βήμα πριν την πολεμική σύγκρουση.\nΠιο συγκεκριμένα, η αιφνίδια κίνηση του προέδρου του Κοσσυφοπεδίου χθες, Χ.Θάτσι, να αναγγείλει σχέδιο ίδρυσης Ειδικών Δυνάμεων στο κρατίδιο κατά τα πρότυπα χωρών όπως οι ΗΠΑ, προκάλεσε την άμεση αντίδραση της Σερβίας.\nΜε την απειλή πολέμου να πλανάται πάνω από τα δύο κρατίδια, οι Σέρβοι όντας αποφασισμένοι να μην παραβιαστεί η συνθήκη του ΟΗΕ για το Κόσοβο, διέταξαν όλες τις στρατιωτικές τους δυνάμεις να είναι σε πλήρη ετοιμότητα πολεμικής σύρραξης ανά πάσα στιγμή!\nΤο διάταγμα αυτό το εξέδωσε το Υπουργείο Άμυνας της ομόδοξης χώρας, αλλά και του προέδρου της Δημοκρατίας.\nΗ κινητοποίηση αυτή αφορά τον έλεγχο των επιχειρησιακών δυνατοτήτων του στρατιωτικού προσωπικού, σε περιπτώσεις εκτάκτου ανάγκης, δηλαδή σε σενάρια πολέμου κατά τα οποία το κράτος της Σερβίας απειλείται από έξωθεν επέμβαση.\nΆγνωστος είναι ο ρόλος που θα παίξει η παραδοσιακή σύμμαχος της Σερβίας, η Ρωσία, καθώς και ο ρόλος του ΝΑΤΟ, μετά και την αλλαγή ηγεσίας στις ΗΠΑ.


Healing Painting - Home\nΘεραπευτική Ζωγραφική με την Elina\nΤι είναι η Θεραπευτική Ζωγραφική;\nΗ Θεραπευτική Ζωγραφική δημιουργήθηκε σαν όραμα και εφαρμόζεται στο από τη ζωγράφο και εναλλακτική θεραπεύτρια Elina Sonam Tsomo Tsingiroglou ως ένα καινοτόμο και πρωτοποριακό σύστημα που συνδυάζει διάφορες εναλλακτικές μεθόδους (π.χ. δυναμικούς διαλογισμούς, χαλάρωση, εξισορρόπηση των ενεργειακών κέντρων, αλλά και ανάλυση αρχέτυπων διάφορων παραδόσεων, κ.α) με πλαίσιο τη ζωγραφική. Σκοπός της Θεραπευτικής Ζωγραφικής είναι το άτομο που απευθύνεται σε αυτό το σύστημα να ιάσει την ψυχή του και κατ’ επέκταση το σώμα του με την καθοδήγηση εξειδικευμένου θεραπευτή, ανασύροντας το κομμάτι εκείνο της τέχνης το οποίο είναι μέρος του όλου - η ιερή μας φύση - και όχι κάτι επίκτητο.\nΓια ποιο λόγο θα απευθυνόταν κάποιος στη Θεραπευτική Ζωγραφική;\nΥπάρχουν άνθρωποι οι οποίοι εκφράζονται καλύτερα μέσω εικόνας παρά μέσω του λόγου και όχι απαραίτητα γιατί δεν έχουν δεξιότητα στην ομιλία τους αλλά κυρίως γιατί εκείνη τη στιγμή βιώνουν μια συστολή που δεν τους επιτρέπει να εκφραστούν. Νιώθουν λοιπόν μεγαλύτερη ασφάλεια να εκφράσουν τα συναισθήματά τους με αυτό το μη λεκτικό τρόπο.\nΠως επιτελείται η θεραπεία μέσω της Θεραπευτικής Ζωγραφικής;\nΞεκινώντας κάποιος να τραβάει την πρώτη γραμμή πάνω στο χαρτί ή τον καμβά, ξεκινάει και η θεραπεία του. Το άτομο υποστηρίζεται από το θεραπευτή να αντικειμενοποιήσει – ζωγραφίζοντας - την εικόνα που θα τον θεραπεύσει και βήμα - βήμα μέσω αυτής της διαδικασίας προκύπτει η θεραπεία.\nΗ Θεραπευτική Ζωγραφική απευθύνεται σε όλα τα παιδιά από 3 έως 113 ετών! Υπάρχουν βεβαίως διαφορετικοί κύκλοι σεμιναρίων που έχουν σχεδιαστεί για συγκεκριμένες ηλικίες ή ομάδες ανθρώπων.\nΤρέχοντα Σεμινάρια Θεραπευτικής Ζωγραφικής


Από τον... αφρό στα πρόστιμα ο Κάιπερς\nΑπο τον... αφρο στα προστιμα ο Καιπερς\nΕπιμέλεια: Sport24.gr Δημοσίευση: 14 Σεπ. 2018 21:46\nΟ Ούγκο Κάιπερς έβγαλε μάτια στη Football League την περσινή σεζόν, κέντρισε το ενδιαφέρον των μεγάλων της Super League, αρνήθηκε την πρόταση της ΑΕΚ και τώρα παραμένει άφαντος, με τον Εργοτέλη να προχωρά σε αίτηση επιβολής προστίμου στον Βέλγο.\nΔεν είναι συνηθισμένη η περίπτωση του Ούγκο Κάιπερς. Ο 21χρονος φορ έβγαλε μάτια στην περσινή Football League σκοράροντας 22 γκολ σε 28 ματς πρωταθλήματος και μοιραία μπήκε στα ραντάρ των Ολυμπιακού, ΠΑΟΚ και ΑΕΚ.\nΗ τελευταία ήταν που προχώρησε σε επίσημη πρόταση στον Εργοτέλη και τα βρήκε με τους Κρητικούς, όχι όμως και τον Βέλγο επιθετικό, που δεν συζήτησε καν την προοπτική συνεργασίας με τους όρους συμβολαίου που του πρόσφεραν στην ΑΕΚ.\nΟ Κάιπερς έχει ακόμη έναν χρόνο συμβόλαιο με τον Εργοτέλη (ως το 30/6/2019) αλλά παραμένει άφαντος και χωρίς να δε...\nTags αφρο προστιμα καιπερς επιμελεια sport24gr\nΑπό τον... αφρό στα πρόστιμα ο Κάιπερς Από τον... αφρό στα πρόστιμα ο Κάιπερς Επιμέλεια: Sport24.gr Δημοσίευση: 14 Σεπ. 2018 21:46 _


Gardner-Serpollet | Carhistory.gr\n» auto stories » Gardner-Serpollet\nΤο ατμοκίνητο όχημα σε αγώνα το 1901\nΤο Πασχαλινό Αυγό του ρεκόρ ταχύτητας...\nΜια άμαξα χωρίς άλογα που κινείται με ατμό; Από τέτοιου είδους κατασκευές, όμως, ξεκίνησαν όλα...\nΓεννημένος το 1858 στο Ain, μια όμορφη ορεινή περιοχή κοντά στα γαλλο-ελβετικά σύνορα, ο Leon Serpollet ήταν ένας από τους εξερευνητές της Αυτοκίνησης, την εποχή που εκείνη ήταν ακόμη στα πρώτα της βήματα. Γιός σιδερά, κατασκεύασε το πρώτο του αυτοκίνητο στην ηλικία των 18 ετών, παράγοντας όμως πιο πολύ καπνό, παρά ατμό. Προσηλωμένος στην περαιτέρω ανάπτυξη της τεχνολογίας του ατμού, στην οποία πίστευε, επινόησε το 1887 τον στιγμιαίο ατμολέβητα για την άμεση παραγωγή ατμού και στη συνέχεια χρησιμοποίησε το εφεύρημά του για να δώσει κίνηση σε ένα τρίκυκλο. Τα επόμενα χρόνια ανοίγοντας μαζί με τον αδερφό του Henri ένα εργαστήριο στην οδό rue des Cloÿs στη Μονμάρτη (εκεί όπου σήμερα βρίσκεται το πάρκο Leon Serpollet) κατασκεύασε σημαντικό αριθμό τρίκυκλων ατμοκίνητων οχημάτων, χωρίς όμως να ξεκινήσει τη μαζικότερη παραγωγή τους, με βάση τα δεδομένα των ημερών που οι τεχνολογίες της Αυτοκίνησης ήταν ακόμη στα σπάργανα. Την εποχή εκείνη τα δημιουργήματά του ήταν τα μόνα αυτο-προωθούμενα οχήματα στο Παρίσι. Η δραστηριότητά του τράβηξε την προσοχή της Peugeot, που το 1889 παρήγαγε σε συνεργασία μαζί του τρία ατμοκίνητα τρίτροχα, στη συνέχεια όμως απέσυρε το ενδιαφέρον της και τον άφησε μόνο του. Ο Serpollet δεν απογοητεύτηκε και προχώρησε παρακάτω, κατασκευάζοντας δικύλινδρα αυτοκίνητα ατμού των 4 έως 6 ίππων με λέβητες κάρβουνου, τετράτροχα από το 1891 και έπειτα. Ο επαγγελματικός του κύκλος επέμενε πως έπρεπε να αφήσει τα αυτοκίνητα στην άκρη και να επικεντρώσει την προσοχή του στα ατμοκίνητα τραμ και στα τραίνα, όπου οι σχετικές με τον ατμό εφευρέσεις του θα είχαν ευρύτερο πεδίο δράσης, ωστόσο ο Leon δεν άλλαξε προσανατολισμό μέχρι το τέλος.\nΣτις 22 Ιουλίου 1894 τέσσερα ατμοκίνητα της Société des Moteurs Serpollet Frères έλαβαν μέρος στον αγώνα που διοργάνωσε η εφημερίδα Le Petit Journal για οχήματα χωρίς άλογα από το Παρίσι στη Ρουέν, ο οποίος θεωρείται ο πρώτος αγώνας στην ιστορία της Αυτοκίνησης. Δύο από τα Serpollet τερμάτισαν στην 14η και στην 16η θέση της γενικής κατάταξης, ενώ τα άλλα δύο εγκατέλειψαν. Στο μεταξύτα δύο αδέλφια συνέχισαν να βελτιώνουν τον στιγμιαίο τους ατμολέβητα, προκειμένου να παρουσιάσουν έναν πιο λειτουργικό τρόπο παραγωγής του ατμού, ώστε αυτός να μπορέσει να γίνει από πρακτικής πλευράς μια αποτελεσματική πηγή ενέργειας για τα αυτοκίνητα. Το 1896 κατοχύρωσαν την εφεύρεσή τους με δίπλωμα ευρεσιτεχνίας και δύο χρόνια αργότερα βρήκαν στο δρόμο τους τον Αμερικανό επενδυτή Frank Gardner, που ήθελε να ρίξει λεφτά στη νέα εφεύρεση του αυτοκινήτου. Από τη συνεργασία αυτή προέκυψαν τα μοντέλα ατμού Gardner-Serpollet, που υιοθέτησαν επίπεδο δικύλινδρο κινητήρα με λέβητα παραφίνης, με την ισχύ του να κυμαίνεται κατά περίπτωση από 5 έως 18 ίππους. Για τον εξωτερικό σχεδιασμό τους δε μπορεί να πει κανείς πολλά, αφού τότε η μορφή μιας άμαξας χωρίς άλογα με τεράστιους ξύλινους τροχούς ήταν η μόνη γνώριμη με ό,τι προϋπήρχε, αλλά και η μόνη εφικτή. Η μετάδοση της κίνησης στους πίσω τροχούς γινόταν με αλυσίδα. Δεν είναι γνωστό πόσα από αυτά κατασκευάστηκαν έως το 1907, σίγουρα όμως ήταν ολιγάριθμα, ενώ στις ημέρες μας επιβιώνουν επιβεβαιωμένα μόλις τρία. Το ένα από αυτά είναι το γαλάζιο αυτοκίνητο των φωτογραφιών μας, με έτος παραγωγής το 1904 ή το 1905 και με ισχύ 18 ίππων. Πριν λίγα χρόνια, πουλήθηκε σε δημοπρασία από τον διάσημο οίκο Βonhams αντί του ποσού των 371.000 λιρών Αγγλίας, αφού παρέμεινε για 50 και πλέον χρόνια στην κατοχή ενός εκκεντρικού συλλέκτη. Το δεύτερο Gardner-Serpollet κατασκευής 1901 εκτίθεται εδώ και πολλά χρόνια στη Μιλούζ, σε ένα από τα καλύτερα μουσεία αυτοκινήτου του κόσμου. Το τρίτο ανήκει στην παραγωγή του 1903 και βρίσκεται στις ΗΠΑ, στο Larz Anderson Auto Museum, που εδρεύει στο Brookline της Πολιτείας της Μασαχουσέτης.\nΟ επίμονος Leon...\nΠαράλληλα με τη συνεργασία του με τον Gardner, ο Serpollet κατασκεύαζεκαι άλλα ατμοκίνητα μοντέλα που έφεραν την υπογραφή του οίκου του. Από το 1899 ήταν σε θέση να χρησιμοποιεί για τα αυτοκίνητά του και τετρακύλινδρους κινητήρες ατμού, με πλευρικές βαλβίδες και αρχική ισχύ 5 ίππων. Από το εργοστάσιό του βγήκαν ατμοκίνητα με αμάξωμα phaeton και vis-a-vis, αλλά και ανοιχτές διθέσιες sport κατασκευές με πρωτόλειο αεροδυναμικό σχήμα όπως το Type H. Βρισκόμαστε πια στα πρώτα χρόνια του 20ου αιώνα κι ο Γάλλος εφευρέτης έχει καταλάβει πως αντίπαλος του ατμού στην κούρσα για την ευρύτερη διείσδυση της Αυτοκίνησης στον κόσμο ήταν εκτός από τον ηλεκτρισμό και τα παράγωγα του πετρελαίου. Έπρεπε να δώσει σκληρή μάχη με τον ανταγωνισμό, παράγοντας ενέργεια από τον ατμό με ακόμη ταχύτερο ρυθμό, ώστε η πρότασή του να είναι εξίσου βιώσιμη και ελκυστική ως επιλογή από τους μελλοντικούς αγοραστές. Θα μπορούσε να τα είχε καταφέρει, αν δεν πέθαινε σε ηλικία μόλις 49 χρόνων, από φυματίωση. Μετά το θάνατό του, η εταιρεία που είχε ιδρύσει ανέστειλε τις εργασίες της και χάθηκε από τον χάρτη. Αυτό όμως καθόλου δεν αναιρεί το γεγονός ότι στον καιρό της, όταν ακόμη δεν είχε κριθεί ποιά διαδρομή θα ακολουθούσε τελικά η νέα εφεύρεση, εκείνη ήταν που κατασκεύασε τα καλύτερα ατμοκίνητα αυτοκίνητα στην ιστορία.\nΑπό το βιογραφικό του Leon Serpollet δεν έλειψαν και οι πρωτότυπες κατασκευές που αναζητούσαν την ταχύτητα. Η πιο διάσημη από αυτές ήταν το Πασχαλινό Αυγό (Oeuf de Paques), που ονομάστηκε έτσι εξαιτίας του ωοειδούς σχήματός του. Με αυτό το αυτοκίνητο, που οδήγησε ο ίδιος στη δοκιμασία χιλιομέτρου στη λεωφόρο Promenade des Anglais της παραλίας της Νίκαιας στις 13 Απριλίου 1902, έφθασε την ταχύτητα των 120,797 χιλιομέτρων την ώρα. Με την επίδοση αυτή αφαίρεσε το απόλυτο ρεκόρ ταχύτητας στην ξηρά από το ηλεκτροκίνητο La Jamais Contente του Camille Jenatzy και έγινε έστω και για λίγους μήνες ο πρώτος μη ηλεκτροκίνητος κάτοχος αυτής της τόσο σημαντικής διάκρισης, την εποχή που άρχιζαν όλα.\nΚείμενο: Σπύρος Χατήρας. Φωτογραφίες: Historic at Brooklands


Οι 3 σούπερ σέξι παραλλαγές της ιεραποστολικής στάσης | Ladylike.gr\nΤο λέω έτσι γιατί η δική σου στάση σώματος είναι βγαλμένη από μια πολύ γνωστή άσκηση που κάνεις στο στρώμα (σουηδική γυμναστική άρα) όταν θες να σφίξεις γλουτούς. Μιλώ γι’ αυτήν που είσαι ξαπλωμένη ανάσκελα, ακουμπάς τον αυχένα στο έδαφος και κάνεις γέφυρα σηκώνοντας τη λεκάνη όσο πιο ψηλά μπορείς. Όχι, δεν θα σε βάλω να κάνεις δύσκολα ακροβατικά ώρα που είναι. Ακριβώς εκεί έρχεται ο παρτενέρ με λυγισμένα γόνατα και στηριγμένος στις πατούσες του για να φορτώσει τα πόδια σου γύρω από τη μέση του. Σε ξελαφρώνει και σε απογειώνει ταυτόχρονα. Καλή πτήση.


Λευκοπηγή: Η αλφάβητος της υγιεινής διατροφής\nΌλοι γνωρίζουμε ότι είμαστε αυτό που τρώμε. Όμως η θεωρία πάει … και λίγο παραπέρα. Μπορούμε επίσης να προλάβουμε, να βοηθήσουμε και πιθανώς ακόμα και να γιατρέψουμε κάποιες ασθένειες καταναλώνοντας συγκεκριμένα τρόφιμα.\nΜε όλα αυτά τα χάπια και συστατικά που υπόσχονται πως θα μειώσουν ή θα αυξήσουν κάποιες τιμές στις αιματολογικές μας εξετάσεις, είναι φυσιολογικό να υπάρχει η αίσθηση πως κάτι δεν γίνεται σωστά.\nΟ καλύτερος και ευκολότερος τρόπος να προστατέψετε την υγεία σας είναι να αρχίστε να ενδιαφέρεστε: Να γνωρίζετε τι χρειάζεστε και πώς θα επωφεληθείτε περισσότερο από αυτό. Αυτά που χρειάζεστε μπορείτε να τα βρείτε στο μανάβικο και δεν θα σας κοστίσουν μια περιουσία.\nΑναρτήθηκε από press στις 7:52:00 μ.μ.


Έρχονται οι Κινέζοι; | Πολιτική | DW | 11.08.2011\nΗ Κίνα δεν αφήνει ευκαιρία πλέον που να μην αποδείξει στη Δύση πόσο έχει αναπτυχθεί. Διοργανώνει Ολυμπιακούς Αγώνες, στέλνει επιστήμονες στο διάστημα, ερευνητικά υποβρύχια στα βάθη της θάλασσας και κατασκευάζει το πιο γρήγορο σιδηροδρομικό δίκτυο του κόσμου μόλις μέσα σε πέντε χρόνια. Ο καιρός που η Κίνα κρεμόταν από τα χείλη του μεγάλου δασκάλου, της Ουάσινγκτον, έχει περάσει ανεπιστρεπτί, υποστηρίζει ο καθηγητής Γιν Κάνρονγκ από το Λαϊκό Πανεπιστήμιο του Πεκίνου\nΑπό του Ολυμπιακούς του Πεκίνου το 2008\n«Δεν είναι όπως ήταν πριν από πέντε χρόνια. Η Κίνα και οι ΗΠΑ συνομιλούν στο ίδιο επίπεδο. Στο παρελθόν μόνον οι ΗΠΑ είχαν απαιτήσεις και η Κίνα απαντούσαν, όπως ο μαθητής σε δάσκαλο. Η Κίνα είχε ένα πολύ παθητικό ρόλο».\nΗ Κίνα εντωμεταξύ υπερασπίζεται δυναμικά τα δικά της συμφέροντα και κυρίως την εδαφική της ακεραιότητα. Το Θιβέτ και η Ταϊβάν πιστεύει ακόμα ότι της ανήκουν. Παράλληλα έχει προβλήματα και με την Ιαπωνία ενώ το Πεκίνο δεν αφήνει κανένα περιθώριο στην Ουάσινγκτον να βοηθήσει γειτονικές χώρες όπως το Βιετνάμ και τις Φιλιππίνες. Πρόκειται, όπως ισχυρίζεται η Κίνα για τοπικές διενέξεις. Η ίδια πάντως δεν βλέπει τον εαυτό της σαν στρατιωτική υπερδύναμη.\nΣυνεταίρος και όχι φιλόπτωχος\nΟ καθηγητής Ντέιβιντ Τβάιγκ από το Πανεπιστήμιο του Χονγκ Κονγκ επισημαίνει πάντως πως αυτό που λείπει από τις δυο μεγάλες δυνάμεις είναι η εμπιστοσύνη:\nΣτρατιωτικό μουσείο στο Πεκίνο\n«Ανάμεσα στις ΗΠΑ και στην Ευρώπη υπάρχουν προβλήματα όμως βασικά υπάρχει εμπιστοσύνη. Όχι όμως και ανάμεσα στις ΗΠΑ και την Κίνα. Υπάρχουν υποσχέσεις που δεν έχουν τηρηθεί στο θέμα των κλιματικών αλλαγών, ή συναντήσεις με τον Δαλάι Λάμα, προμήθειες όπλων. Όλα αυτά περνούν το μήνυμα πως η άλλη πλευρά δεν είναι άξια να την εμπιστευθούμε και θέλει να υπερισχύσει».\nΠαρόλα αυτά ο ρόλος της υπερδύναμης συνεπάγεται υποχρεώσεις και ευθύνες και η Κίνα φαίνεται ολοένα και πιο πρόθυμη να αναλάβει πρωτοβουλίες. Συμμετέχει από κοινού με τις ΗΠΑ σε προγράμματα αντιμετώπισης καταστροφών, τρομοκρατίας και αντιμετώπισης της πειρατείας. Φυσικά κάτι τέτοιο δεν γίνεται τυχαία.\nΗ δραστηριοποίησή της στην Αφρική συνδέεται με τις πλουτοπαραγωγικές πηγές της μαύρης ηπείρου, στις οποίες η Κίνα θέλει να έχει πρόσβαση.\nΚαι ενώ η Δύση επιλέγει την ανθρωπιστική βοήθεια ως παρουσία στην περιοχή, την οποία συνδέει με μεταρρυθμίσεις που πρέπει να γίνουν, οι Κινέζοι εμφανίζονται ως συνέταιροι. Για παράδειγμα πετρέλαιο έναντι όπλων, χαλκός έναντι κατασκευής δρόμων. Και οι Κινέζοι αναζητούν και βρίσκουν πλέον τους δικούς του νέους δρόμους.\nFrank Hollmann / Μαρία Ρηγούτσου\nΈρχονται οι Κινέζοι; (mp3)\nΜόνιμος σύνδεσμος https://p.dw.com/p/12E7Q


Νεκρός στη Σκιάθο ο Πέτρος Τσεμπελής - Magnesia News\nΑρχική Slider Νεκρός στη Σκιάθο ο Πέτρος Τσεμπελής\nΟ άνθρωπος που διέσωσε µνήµες της παλιάς Αθήνας\nΔημοσιεύθηκε 31/07/2021 17:38\nΧωρίς τις αισθήσεις του ανασύρθηκε από τη θαλάσσια περιοχή μεταξύ της νήσου Αρκού και της Σκιάθου, ο 81χρονος Πέτρος Τσεμπελής. Όπως αναφέρει το skiathoslife.gr ο άτυχος συνταξιούχος νηογνώμονας διέθετε εξοχική κατοικία στο νησί των Βορείων Σποράδων και επισκέπτονταν την περιοχή πολύ συχνά.\nΕνα ζευγάρι Αγγλων, γείτονές του στην Καναπίτσα της Σκιάθου, του µίλησαν ένα βράδυ πριν από 25 χρόνια για κάποιον φίλο τους που εργάζεται ως σερβιτόρος στην πατρίδα τους και είναι απόγονος του φωτογράφου της βασίλισσας Βικτωρίας, Αλεξάντερ Λαµόντ Χέντερσον. Αυτός ο σερβιτόρος είχε ένα τµήµα του πολύτιµου αρχείου του Χέντερσον και µάλιστα µια σειρά φωτογραφιών από την επίσκεψή του στην Αθήνα το 1904. Και ήθελε να το πουλήσει.\nΟ µηχανικός Πέτρος Τσεµπελής δέχτηκε να το αποκτήσει και, χάρη στην κίνησή του αυτή, διέσωσε ένα κοµµάτι της ιστορίας της Αθήνας των αρχών του 20ού αιώνα. Αργότερα, ο Πέτρος Τσεµπελής δώρισε το αρχείο µε τις 150 γυάλινες διαφάνειες στο Φωτογραφικό Αρχείο του Μουσείου Μπενάκη και τον µόνο όρο που έβαλε ήταν αυτές οι φωτογραφίες να εκτεθούν -µετά την Αθήνα- στο αγαπηµένο του νησί, στη Σκιάθο. Από την περασµένη Κυριακή 84 φωτογραφίες της Αθήνας του 1904 παρουσιάζονται σε µια ενδιαφέρουσα έκθεση στην Ιερά Μονή Ευαγγελισµού της Θεοτόκου, µε τον τίτλο «Alexander Lamont Henderson. Ταξιδιωτικές φωτογραφίες του 1904».\n«Οταν το 1901 µε τον θάνατο της βασίλισσας Βικτωρίας ο Χέντερσον συνταξιοδοτήθηκε, έφυγε για ένα µεγάλο ταξίδι. Εκανε µια στάση στην Αθήνα, αλλά ο φωτογραφικός φακός του δεν στάθηκε στα µνηµεία. Εστίασε στην κοινωνική ζωή της πόλης των 120.000 κατοίκων, στις κοσµικές κυρίες, στην καθηµερινότητα των απλών πολιτών» λέει στο «Εθνος» ο κ. Τσεµπελής. Αποκαλύπτει µάλιστα πως για πρώτη φορά τότε ο πρώην βασιλικός φωτογράφος µπήκε στα εσωτερικά των ανακτόρων του Οθωνα και αργότερα του Γεωργίου, που σήµερα στεγάζεται η Βουλή των Ελλήνων και απαθανάτισε τους χώρους πριν από τη µεγάλη πυρκαγιά του 1909, η οποία κατέστρεψε ολοσχερώς την κεντρική πτέρυγα. Λόγω των διασυνδέσεών του ο Χέντερσον µπήκε και στα ανάκτορα του Τατοΐου.\nΟ Ιερός Βράχος, η Ακρόπολη, το Ηρώδειο και… τίποτα. Η Αθήνα εξοχική στις αρχές του 20ού αιώνα\n«Οι φωτογραφίες είναι εκπληκτικές και δείχνουν µέρη που δεν έχουν αποτυπώσει άλλοι. Για παράδειγµα, υπάρχει µια φωτογραφία από το Κρατικό Νοσοκοµείο Αθηνών, όπου η καθαριότητα των χώρων και ο επαγγελµατισµός του προσωπικού προκαλούν εντύπωση» αναφέρει ο δωρητής.\nΟι Αγγλοι γείτονες\nΟ Πέτρος Τσεµπελής είναι γέννηµα θρέµµα Αθηναίος. Σπούδασε µηχανικός και εργάστηκε για χρόνια στη ναυπηγική βιοµηχανία. Πήγε για πρώτη φορά στη Σκιάθο πριν από αρκετά χρόνια και έκτοτε περνά εκεί τις καλοκαιρινές του διακοπές. Αγόρασε ένα σπίτι στην παραλία της Καναπίτσας, δίπλα ακριβώς από εκείνο του Πίτερ και της Ζέντα Τζόουνς. Ο Πίτερ Τζόουνς είναι απόστρατος ναύαρχος του Βασιλικού Ναυτικού της Βρετανίας και το ζευγάρι των φίλων του µιλούσε συχνά για τον γνωστό τους, που ήταν σερβιτόρος σε µπαρ στην Αγγλία και είχε το αρχείο του Χέντερσον.\nΟι εικόνες της Αθήνας ήταν σε γυάλινα σλάιντ θετικά και έφτασαν στα χέρια του κ. Τσεµπελή µέσω των φίλων του στη Σκιάθο. «Με ενδιαφέρει πολύ η ιστορία και ακόµη περισσότερο η ιστορία της Αθήνας. Είχα το αρχείο στο σπίτι µου και σκέφτηκα ότι δεν πρέπει να µένει αναξιοποίητο. Το δώρισα στο Μουσείο Μπενάκη γιατί έχει τις τεχνικές δυνατότητες να το προβάλλει. ∆εν ζήτησα κανένα οικονοµικό αντάλλαγµα, µόνο να µεταφερθεί η έκθεση, µετά την Αθήνα, στη Σκιάθο» αναφέρει. Γι’ αυτό και οι αρχές του νησιού, µε πρώτο τον πρόεδρο του Πολιτιστικού Συλλόγου «Η Σκιάθος» και πλέον δήµαρχο του νησιού, Θοδωρή Τζούµα, τον ευχαρίστησαν για τη δωρεά του, αλλά και για την ευκαιρία που δίνει στο νησί να προσελκύσει ακόµη περισσότερους τουρίστες αυτό το καλοκαίρι.\nΟ Χέντερσον έφτασε στην Ελλάδα τους πρώτους µήνες του 1904. Ταξίδεψε στα Χανιά και στην Πάτρα, πέρασε όµως αρκετές µέρες στην Αθήνα. Ο φακός του στράφηκε µακριά από τα εικονογραφικά στερεότυπα της εποχής, παραλείποντας τη συστηµατική αποτύπωση των αρχαίων µνηµείων. Πέρα από τις πανοραµικές λήψεις της Αθήνας µε τα πρώτα νεοκλασικά κτίρια να προβάλλουν ολοκαίνουργια, ο φωτογράφος εστίασε στην καταγραφή της κοινωνικής ζωής της πόλης και της καθηµερινότητας, µε τους πλανόδιους πωλητές να πρωταγωνιστούν. Αφήνοντας τα στενά όρια της πόλης, ο Χέντερσον περιηγήθηκε το Φάληρο και το λιµάνι του Πειραιά, όπου φωτογράφησε µοναδικά στιγµιότυπα από τη ζωή στην περιοχή. Παρά τον περιορισµένο τους αριθµό, οι φωτογραφίες διακρίνονται για τη θεµατική τους ποικιλία, τη συνθετική ακρίβεια και την άψογη χηµική επεξεργασία και καταδεικνύουν το έργο ενός εξαίρετου επαγγελµατία φωτογράφου των αρχών του 20ού αιώνα.\nΟ Αλεξάντερ Χέντερσον γεννήθηκε το 1838 στο Εδιµβούργο και από το 1860 ως το 1887 διατηρούσε φωτογραφείο στην οδό King William στο κέντρο του Λονδίνου και ένα ακόµη στην πόλη Amersham. Το 1884 η βασίλισσα Βικτωρία του απένειµε τον τίτλο του βασιλικού φωτογράφου. Στο πλαίσιο αυτό αποτύπωνε στιγµές από την καθηµερινή ζωή της βασιλικής οικογένειας, ενώ είχε αναλάβει και την εκτύπωση φωτογραφικών πορτρέτων µελών της βρετανικής αυλής σε πορσελάνη, που προορίζονταν για κοσµήµατα. Η βασίλισσα Βικτωρία ήταν στον βρετανικό θρόνο για 63 χρόνια και την ξεπέρασε µόλις το 2015 η Ελισάβετ Β’. Πέθανε τον Ιανουάριο του 1901 και ο Χέντερσον συνταξιοδοτήθηκε. Ξεκίνησε τότε ένα µεγάλο ταξίδι ανά τον κόσµο, που κράτησε έξι χρόνια. Το 1907 πέθανε, σε ηλικία 69 χρόνων.


Εταίροι - SeBI\nΤο Πανεπιστήμιο Κύπρου ιδρύθηκε το 1989, δέχθηκε τους πρώτους φοιτητές το 1992. Σήμερα, προσφέρει σειρά από προπτυχιακά, μεταπτυχιακά και επαγγελματικά προγράμματα σπουδών. Διαθέτει οκτώ σχολές, είκοσι δύο τμήματα, ένα κέντρο Αριστείας, έντεκα ερευνητικές μονάδες, δύο ινστιτούτα και δεκαπέντε οργανωτικές οντότητες. Επίσης, προσφέρει προγράμματα κατάρτισης και δια βίου μάθησης.\nΤο Πανεπιστήμιο έχει αναπτύξει έντονη επιστημονική δραστηριότητα (βασική και εφαρμοσμένη) σε ολόκληρο το εύρος των γνωστικών αντικειμένων, τόσο σε επίπεδο τμημάτων όσο και σε επίπεδο ερευνητικών μονάδων. Από την ίδρυσή του, το 1989, το ΠΚ διανύει μία συνεχή επιτυχημένη ανοδική πορεία με τις πρόσφατες διεθνείς κατατάξεις να το εντάσσουν στην 350η έως 400η θέση διεθνώς (2017 Times Higher Education World University Rankings) και στην 52η θέση, ως Πανεπιστήμιο με λιγότερα από 50 χρόνια ζωής.\nΣύμφωνα με το δεκαετές Στρατηγικό Σχέδιο 2016-2025 το Πανεπιστήμιο Κύπρου φιλοδοξεί να καταστεί αειφόρο ακαδημαϊκό ίδρυμα με διεθνή ερευνητική δράση, ανταγωνιστικά προγράμματα σπουδών και με συνεισφορά στην κοινωνική κινητικότητα και την αλλαγή.\nΤο παλαιό πανεπιστήμιο Estudi General de València, το οποίο ιδρύθηκε το 1499 και αρχικά αφιερώθηκε στη μελέτη της ιατρικής, των ανθρωπιστικών επιστημών, της θεολογίας και του δικαίου, σήμερα έχει μετατραπεί ένα σύγχρονο Ευρωπαϊκό Πανεπιστήμιο, ανοιχτό στον πολιτισμό σχεδόν κάθε τομέα διδασκαλίας.\nΣήμερα, το Πανεπιστήμιο της Βαλένθια, με περισσότερους από τρεις χιλιάδες\nεκπαιδευτικούς και ερευνητές, που απαρτίζουν 90 τμήματα, 17 ερευνητικά ινστιτούτα και άλλες ερευνητικές μονάδες που υπάγονται στις κοινωνικές, βιοϊατρικές, ανθρώπινες, εργαστηριακές και εφαρμοσμένες επιστήμες, ξεχωρίζει ως ένας από τους κύριους δημόσιους ερευνητικούς οργανισμούς στην Ισπανία.\nΤο Πανεπιστήμιο της Βαλένθια διαθέτει εμπειρία στην ανάπτυξη και τη διαχείριση\nπερισσότερων από 150 ευρωπαϊκών προγραμμάτων. Η ερευνητική του δραστηριότητα μέσα από διάφορους ρόλους είτε ως συντονιστής είτε ως εξωτερικός συνεργάτης είτε ως μέλος περιλαμβάνει συμμετοχή σε πολλά ευρωπαϊκά έργα.\nΤο Πανεπιστήμιο της Βαλένθια είναι γενικά αναγνωρισμένο ως ένα από τα πιο εξαίρετα πανεπιστήμια της Ισπανίας τόσο σε εθνική όσο και σε διεθνή κατάταξη. Παράγει το 63% των καταχωρημένων αναφορών όλων των πανεπιστημίων και κατέχει την τρίτη θέση μεταξύ των πανεπιστημίων της Ισπανίας με αναγνωρισμένη επιστημονική παραγωγή. Περισσότερες από 300 θέσεις διδακτορικού παρουσιάζονται κάθε χρόνο στο πλαίσιο 110 προγραμμάτων διδακτορικού, 31 από τους οποίους έχουν λάβει το ειδικό βραβείο ποιότητας που απονέμεται από το ισπανικό υπουργείο Παιδείας.\nTo Sweden Emilia Romagna Network (SERN) αποτελεί μη-κερδοσκοπικό οργανισμό που δημιουργήθηκε μεταξύ 2004 και 2005. Σκοπός του είναι η ενίσχυση της συνεργασίας μεταξύ οργανισμών από την Ιταλία και τη Σουηδία. Αριθμεί 60 μέλη, περισσότερα από τα οποία είναι τοπικοί δημόσιοι φορείς που συνεργάζονται στον τομέα του περιβάλλοντος, ανάπτυξης, κοινωνικής ευημερίας, επιχειρηματικότητας, κοινωνικής ένταξης και εκπαίδευσης.\nΤο Δίκτυο αποτελείται από 6 σώματα: τη Γενική Συνέλευση, τους συμμετέχοντες της οργάνωσης, το Εκτελεστικό Συμβούλιο, το Ανώτερο Σώμα αποτελούμενο από 22 μέλη, τον/την Πρόεδρο του Συμβουλίου, τη Γραμματεία αποτελούμενη από τον/την συντονιστή/τρια του Δικτύου και 3 διοικητικούς λειτουργούς, το Προεδρείο αποτελούμενο από τον/την Πρόεδρο και αντιπρόεδρο του Συμβουλίου, και τις Ομάδες Εργασίας αποτελούμενες από εκείνα τα μέλη που επιθυμούν να αναπτύξουν μαζί προγράμματα στις θεματικές του Δικτύου. Το Δίκτυο προωθεί διάφορες μορφές συνεργασίας: 1. Ανταλλαγή πληροφοριών, εμπειριών, γνώσεων, καλών πρακτικών, προσωπικού και σύναψη μαθησιακών συνεταιρισμών. 2.Ανάπτυξη προγραμμάτων επιχορηγούμενων από τα μέλη. 3.Ανάπτυξη προγραμμάτων επιχορηγούμενων από εξωτερικούς φορείς όπως εθνικά κονδύλια ή κονδύλια της Ε.Ε. Από το 2018, το Δίκτυο έχει επίσης υλοποιήσει μια δραστηριότητα που προβλέπει ένα εσωτερικό σύστημα διαχείρισης της ποιότητας βασισμένο σε μηχανισμό αξιολόγησης ομοτίμων. Οι οργανώσεις που συμμετέχουν επωφελούνται από την ανατροφοδότηση που λαμβάνουν από τις άλλες οργανώσεις/χώρα για τις υπηρεσίες τους.\nΜέχρι τώρα το Δίκτυο έχει υλοποιήσει πάνω από 100 προγράμματα, τα περισσότερα από τα οποία στον τομέα της μάθησης κι εκπαίδευσης, αλλά και σε αυτούς της ενέργειας και περιβάλλοντος, τοπικής και περιφερειακής ανάπτυξης, κοινωνικής ένταξης και μετανάστευσης και υγείας / ευημερίας.\nContact Person: Ginevra ROLI\nΤο Storytellme δραστηριοποιείται στους τομείς του ψηφιακού γραμματισμού (σε συνδυασμό με ψυχαγωγία, μέσω της έκδοσης εξατομικευμένων βιβλίων) και της διαχείρισης εκπαιδευτικών προγραμμάτων (δημιουργικό περιεχόμενο για πρωτοβουλίες μη τυπικής εκπαίδευσης).\nΤο StoryTellme έχει εδραιωθεί στην δημιουργία περιεχομένου προσαρμοσμένων ψηφιακών εκδόσεων, προσφέροντας μια λύση για τις νέες προκλήσεις που εγείρονται από τις δυνατότητες που παρέχει η ψηφιακή τεχνολογία.\nΤο StoryTellme προσφέρει απαντήσεις στις ανησυχίες των γονέων/εκπαιδευτικών καθώς ενσωματώνει τις ψηφιακές δυνατότητες της διαδραστικότητας στα βιβλία των παιδιών με ιστορίες και εικονογραφήσεις. Και αυτό οδηγεί σε μία αυξημένη ικανότητα αναπαραγωγής και επανάληψης στην ανάγνωση αυτών των βιβλίων.\nΤο Κέντρο Κοινωνικής Καινοτομίας (CSI) είναι ένας οργανισμός έρευνας και ανάπτυξης με βασικό στόχο την προώθηση της καινοτομίας, η οποία μπορεί να επιφέρει θετική αλλαγή σε τοπικό, περιφερειακό και παγκόσμιο επίπεδο. Μεταξύ άλλων συνεργαζόμαστε με κυβερνητικούς φορείς, φορείς της τοπικής αυτοδιοίκησης, μη κερδοσκοπικούς οργανισμούς, εκπαιδευτικά ιδρύματα και επιχχειρήσεις.\nΩς οργανισμός, επικεντρώνουμε την προσοχή μας στις κοινωνικές προκλήσεις με σκοπό την ανάπτυξη και εφαρμογή έξυπνων και βιώσιμων λύσεων. Οι λύσεις που προτείνουμε είναι αποτέλεσμα της επαφής και της αλληλεπίδρασης όλων των ενδιαφερόμενων μερών. Πιστεύουμε ότι η ποιότητα ζωής βελτιώνεται όταν αξιοποιηθεί η κοινωνική καινοτομία με στόχο την επίλυση των συστημικών προβλημάτων και την ανάπτυξη προτάσεων που μπορούν να επιφέρουν περισσότερες ευκαιρίες τόσο σε ατομικό όσο και σε συλλογικό επίπεδο, γεγονός που θα οδηγήσει σταδιακά σε μια κοινωνία με περισσότερη δικαιοσύνη.\nΗ/To Stimmuli for Social Change ασχολείται με την έρευνα στο πεδίο της κοινωνικής καινοτομίας, (κοινωνικής) επιχειρηματικότητας και αειφόρου ανάπτυξης καθώς και των εφαρμογών τους στους διάφορους τομείς της εκπαίδευσης χρησιμοποιώντας ένα συνδυασμό εργαλείων. STIMMULI διεξάγει έρευνα σε διάφορα θέματα που σχετίζονται με την κοινωνική καινοτομία, την εκπαίδευση, . Συγκεκριμένα, σχεδιάζουμε και αναπτύσσουμε νέες προσεγγίσεις, καινοτόμα έργα, αποτελεσματικές πρακτικές και εργαλεία με σκοπό την ενίσχυση της κοινωνικής καινοτομίας. Το έργο μας στοχεύει στην αξιοποίηση και ενίσχυση της συνεργασίας μεταξύ πανεπιστημίων, μη κερδοσκοπικών φορέων, κοινωνικών επιχειρήσεων και κρατικών φορέων, προκειμένου να αντιμετωπιστούν οι πιεστικές κοινωνικές προκλήσεις πιο αποτελεσματικά και σε ευρύτερη κλίμακα. Σχεδιάζουμε και υλοποιούμε εκπαιδευτικά προγράμματα και προγράμματα ενδυνάμωσης που καλλιεργούν δεξιότητες κοινωνικής καινοτομίας, ενισχύουν την επιχειρηματική σκέψη και προωθούν έναν πιο βιώσιμο τρόπο ζωής. Οι κύριες δραστηριότητές μας αφορούν στον σχεδιασμό, ανάπτυξη και αξιολόγηση εκπαιδευτικών δράσεων και προγραμμάτων για όλες τις εκπαιδευτικές βαθμίδες που στοχεύουν στην καλλιέργεια δεξιοτήτων του 21ου αιώνα καθώς και στην ανάπτυξη προγραμμάτων κατάρτισης μέσα από ειδικά σχεδιασμένα εκπαιδευτικά προγράμματα σε ιδιώτες, επιχειρήσεις, δημόσιους οργανισμούς και κοινωνικές επιχειρήσεις με στόχο την ανάπτυξη και διάδοση της κοινωνικής καινοτομίας.\nΠΑΡΑΤΗΡΗΤΗΡΙΟ ΓΙΑ ΤΗ ΒΙΑ ΣΤΑ ΣΧΟΛΕΙΑ\nΤο Παρατηρητήριο για τη βία στο σχολείο υπάγεται διοικητικά στο Παιδαγωγικό Ινστιτούτο Κύπρου.\nΤο ΠΑ.ΒΙ.Σ., μεταξύ άλλων, έχει αναθέσει σε ένα ακαδημαϊκό τη διεξαγωγή παγκύπριας έρευνας, μετά από Δημόσιο Ανοιχτό Διαγωνισμό. Ο σκοπός της έρευνας, η οποία θα ολοκληρωθεί το 2023, είναι η συλλογή ποσοτικών και ποιοτικών δεδομένων για τη βία στην εκπαίδευση. Η συλλογή δεδομένων θα γίνει από όλα τα σχολεία της Κύπρου, όλων των βαθμίδων.\nΤο ΠΑ.ΒΙ.Σ. έχει αναπτύξει Εθνική Στρατηγική για την πρόληψη και διαχείριση της βίας στην εκπαίδευση. Σκοπός της Στρατηγικής είναι η διασφάλιση του δικαιώματος όλων να συνυπάρχουν σε ένα ασφαλές και ειρηνικό σχολικό περιβάλλον. Στην υλοποίηση της Στρατηγικής συμμετέχουν επίσης άλλα Υπουργεία και οργανισμοί.\nΤο ΠΑ.ΒΙ.Σ. υλοποιεί επιμορφώσεις εκπαιδευτικών προδημοτικής, δημοτικής και μέσης εκπαίδευσης με στόχο την ενδυνάμωσή τους. Οι επιμορφώσεις καλύπτουν κυρίως θέματα πρόληψης και διαχείρισης του σχολικών συγκρούσεων, του σχολικού εκφοβισμού, των προβλημάτων συμπεριφοράς και της βίας και παραβατικότητας στην εκπαίδευση.\nΤο ΠΑ.ΒΙ.Σ. συνεργάζεται με άλλους κυβερνητικούς φορείς για την προκήρυξη και υλοποίηση διαγωνισμού βράβευσης καλών πρακτικών/δράσεων πρόληψης της βίας και της νεανικής παραβατικότητας στο σχολείο και προαγωγής της ενεργού πολιτότητας. Κάθε χρόνο βραβεύονται 7 σχολεία.\nΤο Folkuniversitetet (FU) είναι ένα εθνικό ίδρυμα εκπαίδευσης ενηλίκων που προσφέρει ένα ευρύ φάσμα μαθημάτων κατάρτισης και εκπαίδευσης ενηλίκων σε όλη τη Σουηδία και σε πολλές ευρωπαϊκές χώρες. Το FU Uppsala απασχολεί περίπου 120 μόνιμους υπαλλήλους, συμπεριλαμβανομένου του διοικητικού προσωπικού και των εκπαιδευτικών. Περίπου 300 εργαζόμενοι εργάζονται σε ανεξάρτητες βάσεις. Μέσω της συνεργασίας με άλλα γραφεία της FU στη Σουηδία, η FU-Uppsala έχει εθνική κάλυψη. Η FU εγγράφηκε το 1954 και είναι σήμερα ένας κορυφαίος οργανισμός στη Σουηδία στην εκπαίδευση ενηλίκων και στη διά βίου μάθηση.\nΕιδική εμπειρογνωμοσύνη και κοινωνικό πλαίσιο:\nΤο FU-Uppsala έχει μια μακρά παράδοση στην επιτυχή εισαγωγή νέων μεθόδων διδασκαλίας στην εκπαίδευση ενηλίκων, συμπεριλαμβανομένων των τελευταίων εξελίξεων στις τεχνολογίες του διαδικτύου και των υπολογιστών (ICT). Το FU-Uppsala προσφέρει τόσο επίσημη όσο και μη τυπική εκπαίδευση για δημόσιoυς φορείς, επιχειρήσεις και ιδιώτες. Η FU διοργανώνει ειδικά εκπαιδευτικά προγράμματα ή / και εκπαιδευτικά μαθήματα για διάφορες μειονεκτούσες ομάδες, όπως άνεργοι, άτομα με χαμηλή ειδίκευσης, μετανάστες, πρόσφυγες, άτομα με σωματική και ψυχική αναπηρία και άτομα που βρίσκονται τόσο εκτός εκπαίδευσης όσο και εκτός εργασίας. Η οργάνωση επικεντρώνεται στην ανάπτυξη παρεμβάσεων που ασχολούνται με κοινωνικά ζητήματα για διάφορες μειονεκτούσες ομάδες, προκειμένου να προωθηθεί η κοινωνική ένταξη στην αγορά εργασίας. Συνολικά, οργανώνουμε και εφαρμόζουμε πάνω από 67000 ώρες τυπικής και μη τυπικής εκπαίδευσης για διάφορες ομάδες ετησίως με κύριο επίκεντρο τη νεολαία.\nΗ Επίτροπος Προστασίας των Δικαιωμάτων του Παιδιού είναι Ανεξάρτητη Αρχή Ανθρωπίνων Δικαιωμάτων, της οποίας η λειτουργία και οι αρμοδιότητες ορίζονται από τους Περί Επιτρόπου Προστασίας των Δικαιωμάτων του Παιδιού Νόμους 2007 και 2014 [Νόμοι 74(I)/2007), 44(I)/2014] και διέπονται από τις Αρχές των Παρισίων που ρυθμίζουν θέματα που αφορούν τους ανεξάρτητους φορείς ανθρωπίνων δικαιωμάτων. Η Επίτροπος εποπτεύει και διασφαλίζει τον σεβασμό και την προστασία των δικαιωμάτων του παιδιού στην Κυπριακή Δημοκρατία.\nΗ αποστολή της Επιτρόπου είναι η προστασία και η προώθηση των δικαιωμάτων του παιδιού, η εκπροσώπηση των παιδιών και του συμφέροντός τους σε όλα τα επίπεδα, η προώθηση της ευαισθητοποίησης και ενημέρωσης του κοινού μέσω εκστρατειών και άλλων μέσων, ώστε να διασφαλίζονται τα δικαιώματα του παιδιού στην οικογένεια, στο σχολείο και στην κοινότητα, η προώθηση των απόψεων των παιδιών, η παρακολούθηση της νομοθεσίας σε θέματα που αφορούν παιδιά και η υποβολή θέσεων και προτάσεων με στόχο την εναρμόνισή της με τη Σύμβαση των Ηνωμένων Εθνών για τα Δικαιώματα του Παιδιού και η εκπροσώπηση των παιδιών σε δικαστικές διαδικασίες.\nΓια να ασκήσει τις αρμοδιότητές της, η Επίτροπος:\n• διαβουλεύεται με παιδιά σε θέματα που τα αφορούν\n• παρέχει πληροφορίες σχετικά με τα δικαιώματα του παιδιού\n• συνεργάζεται με δημόσιους φορείς, ΜΚΟ, διεθνείς οργανισμούς που ασχολούνται με την προστασία και την προώθηση των δικαιωμάτων του παιδιού\n• παρακολουθεί την πορεία της διερεύνησης παραπόνων από αρμόδιες Αρχές και αξιολογεί την έκβασή τους σχετικά με παραβιάσεις των δικαιωμάτων του παιδιού\n• συνεργάζεται με αντίστοιχους φορείς και Αρχές άλλων κρατών σχετικά με θέματα που σχετίζονται με την άσκηση των αρμοδιοτήτων της\n• μελετά τα παράπονα που υποβάλλονται από πολίτες με σκοπό την αξιολόγηση της υφιστάμενης νομοθεσίας, των πολιτικών, των διαδικασιών και των πρακτικών σχετικά με το εάν αυτές παραβιάζουν τα δικαιώματα του παιδιού.


Επανασύνδεση της Καβάλας με τη Σαμοθράκη ζητούν πολίτες της – EVROS NEWS\nΕπανασύνδεση της Καβάλας με τη Σαμοθράκη ζητούν πολίτες της\nΤην ανοιχτή επιστολή που απέστειλε πολίτης της Καβάλας προς τους τοπικούς άρχοντες της πόλης και του νομού, τον αντιπεριφερειάρχη Καβάλας, τη δήμαρχο Καβάλας και τον δήμαρχο Θάσου με την οποία τους καλεί να διεκδικήσουν την επαναλειτουργία της ακτοπλοϊκής γραμμής Καβάλα-Σαμοθράκη. δημοσιεύει η ιστοσελίδαk-tipos.gr.\nΌπως αναφέρει, στην επιστολή του, ο Καβαλιώτης που είναι λάτρης της Σαμοθράκης και την επισκέπτεται σχεδόν κάθε χρόνο (παλιότερα και τρεις-τέσσερις φορές τον χρόνο), προφανώς επηρεασμένος από την δρομολόγηση δύο ταχύπλοων στη γραμμή Αλεξανδρούπολη-Σαμοθράκη, μετά την κατάργηση του δρομολογίου αναγκάζεται να πηγαίνει οδικώς μέχρι την Αλεξανδρούπολη κι από εκεί, να παίρνει το πλοίο της τοπικής γραμμής. Αναφέρει, ακόμα, ότι υπάρχει ενδιαφέρον από Καβαλιώτες, Δραμινούς και Θεσσαλονικείς να επισκεφτούν το ακριτικό νησί με πλοίο από το λιμάνι της Καβάλας.\nΑν θυμόμαστε σωστά, το δρομολόγιο Καβάλα-Σαμοθράκη διακόπηκε εξαιτίας του οικονομικού προβλήματος της ναυτιλιακής εταιρείας που διέθετε το πλοίο για τη σύνδεση. Επομένως, εάν υπάρξει εταιρεία, η οποία θα αναλάβει την επανασύνδεση των δύο τόπων, εμείς δεν έχουμε αντίρρηση να αυξηθούν οι προορισμοί από το λιμάνι «Απόστολος Παύλος». Το ερώτημα, ωστόσο, είναι αν επιθυμεί κάποια εταιρεία να εκτελέσει το συγκεκριμένο δρομολόγιο, το οποίο υποθέτουμε ότι τους χειμερινούς μήνες θα είχε ελάχιστη επιβατική κίνηση, άρα και μειωμένα έσοδα για την πλοιοκτήτρια εταιρεία. Άρα, πρόκειται περί κόστους και κέρδους για την εταιρεία που θα δρομολογήσει το πλοίο.\nΟι τοπικοί άρχοντες μπορούν να υποβάλλουν το σχετικό αίτημα στο Υπουργείο Ναυτιλίας και στο Συμβούλιο Ακτοπλοϊκών Συγκοινωνιών (Σ.Α.Σ.), αλλά δεν νομίζουμε ότι η κεντρική διοίκηση είναι διατεθειμένη να επιδοτήσει μία ακόμα (άγονη) γραμμή στο βόρειο Αιγαίο. Άλλωστε, εάν υπήρχε προοπτική, είναι βέβαιο ότι θα γινόταν μία απόπειρα τα προηγούμενα έτη, από κάποια ναυτιλιακή εταιρεία. Ίσως εάν προστεθεί στη γραμμή η Θάσος, η επιβατική κίνηση να ήταν μεγαλύτερη τους χειμερινούς μήνες, γιατί με ένα πλοίο που θα ταξιδεύει υπό δύσκολες καιρικές συνθήκες, ακόμα και με απαγορευτικό απόπλου για τα μικρότερα πλοία των πορθμειακών γραμμών Καβάλας-Πρίνου, Κεραμωτής-Θάσου, δεν θα αποκόπτονταν από το ηπειρωτικό τμήμα η Θάσος. Επιπλέον, οι Θάσιοι θα είχαν μία ακόμα επιλογή για να ταξιδέψουν στην Καβάλα.\nΕπαναλαμβάνουμε, όμως, πρέπει να βρεθεί πρόθυμη ναυτιλιακή εταιρεία για να επαναλειτουργήσει η γραμμή Καβάλα-Σαμοθράκη. Εκτός κι αν γίνει μία διαδημοτική συνεργασία, μεταξύ των Δήμων Καβάλας, Θάσου και Σαμοθράκης και ναυλώσουν ένα πλοίο για τον σκοπό αυτό και με γνώμονα την εξυπηρέτηση των δημοτών τους. Αλλά αυτό, είναι κάτι που πρέπει να μελετήσουν οι δημοτικές αρχές των τριών Δήμων. Η συμμετοχή του Δήμου Σαμοθράκης, πάντως, θα ενίσχυε την προσπάθεια των δημάρχων Καβάλας και Θάσου, που θέλουν να βάλουν τέλος στο «σίριαλ» με τα δρομολόγια στη γραμμή Καβάλα-Πρίνος.\n"Ο πολιτισμός ενός λαού φαίνεται και από τον σεβασμό που…


Περιβάλλον Archives - Σελίδα 4 από 8 - DesTora.com\nΑυτές οι εικόνες είναι απίθανο να φτάσουν στα γυαλιστερά τουριστικά φυλλάδια που πωλούν την Καραϊβική ως παραδεισένιο προορισμό. Γιατί δείχνουν την πολύ πιο θλιβερή πραγματικότητα της καταγάλανης θάλασσας που πνίγεται όλο και περισσότερο από την παλίρροια των πλαστικών συσκευασιών. Σε μια φωτογραφία που τραβήχτηκε κοντά στο Ροατάν, ένα νησί στα ανοικτά των ακτών της Ονδούρας, […] More\nby destora 20 Σεπτεμβρίου, 2020, 3:45 πμ\nby destora 19 Σεπτεμβρίου, 2020, 6:42 μμ\nΜοιραζόμαστε τον πλανήτη με υπέροχα και παράξενα πλάσματα, αλλά πόσα ξέρουμε γι’αυτά; Διαβάστε παρακάτω μερικά ενδιαφέροντα και ασυνήθιστα γεγονότα που δεν γνωρίζαμε για τα ζώα. 13. Οι κατσίκες έχουν προφορά. Έρευνα έδειξε ότι, όπως στους ανθρώπους, οι φωνητικές κλίσεις στις κατσίκες μπορεί να αλλάξουν ανάλογα με το περιβάλλον και τον χρόνο που περνάνε με άλλες […] More\nby destora 19 Σεπτεμβρίου, 2020, 4:40 πμ\nby destora 18 Σεπτεμβρίου, 2020, 8:38 πμ\nby destora 15 Σεπτεμβρίου, 2020, 8:23 πμ\nby destora 14 Σεπτεμβρίου, 2020, 9:16 μμ\nby destora 9 Σεπτεμβρίου, 2020, 10:51 μμ\nΤα 10 μέρη στον κόσμο όπου μπορεί κανείς να δει τις πιο μαγικές αποχρώσεις του μπλε στο νερό, εντόπισε και παρουσιάζει στους αμερικανούς αναγνώστες του το μεγάλο ταξιδιωτικό περιοδικό Travel + Leisure, ανάμεσα στις οποίες την πρώτη θέση καταλαμβάνει μία ελληνική παραλία, οι Εγκρεμνοί της Λευκάδας. Είτε πρόκειται για λίμνες, παραλίες, θάλασσες και ακτές, τα […] More\nby destora 8 Σεπτεμβρίου, 2020, 1:41 πμ\nΤα φρούτα και τα λαχανικά, συγκεκριμένου είδους, τα γνωρίζουμε όλοι από τη χαρακτηριστική τους όψη, το χρώμα και το σχήμα. Και σίγουρα βέβαια δεν περιμένουμε να δούμε κάτι άλλο πέρα από μια κωνική φράουλα ή μια στρογυλλή ντομάτα. Κι όμως η φύση πολλές φορές κάνει… σχεδιαστικά λάθη και τα αγαπημένα μας φρούτα και λαχανικά καρποφορούν […] More\nby destora 6 Σεπτεμβρίου, 2020, 7:32 πμ\nΠρόκειται για την προνύμφη του κηρόσκορου (Galleria mellonella), μιας παρασιτικής πεταλούδας που αποτελεί μεγάλο πρόβλημα για τους μελισσοκόμους, καθώς εισχωρεί στις κυψέλες για να εναποθέσει τα αυγά της, τα οποία, όταν εκκολαφθούν και βγουν οι προνύμφες, καταστρέφουν τις κηρήθρες. Όταν ακόμη είναι σε μορφή κάμπιας (προνύμφης), το εν λόγω έντομο αποδείχθηκε, μετά από πειράματα, ότι […] More\nby destora 5 Σεπτεμβρίου, 2020, 12:30 μμ\nby destora 4 Σεπτεμβρίου, 2020, 10:28 μμ


The Falcon and The Winter Soldier: Η Emily VanCamp ολοκλήρωσε τα γυρίσματα της\nαπό nikos vel 30 Σεπτεμβρίου 2020\nαπό nikos vel 30 Σεπτεμβρίου 2020 129 προβολές\nΤα γυρίσματα του The Falcon and The Winter Soldier βρίσκονται σε πλήρη εξέλιξη και ήδη μία ηθοποιός της σειράς ολοκλήρωσε τα γυρίσματα της. Αυτή είναι η Emily VanCamp, που θα υποδυθεί ξανά την Sharon Carter, μετά τις ταινίες της Marvel.\nΗ ηθοποιός δημοσίευσε την παρακάτω φωτογραφία στο instagram, που δείχνει την καρέκλα στο set με το όνομα της ενώ αναφέρει στη λεζάντα “Ολοκλήρωσα τα γυρίσματα μου! Πάντα απολαμβάνω να υποδύομαι αυτήν την κοπέλα.”\nΝα θυμίσουμε πως η σειρά θα κάνει πρεμιέρα μέσα στο 2021.\nThe Falcon and The Winter Soldier: Για πρεμιέρα...\nThe Falcon and the Winter Soldier: Νέο βίντεο...\nThe Falcon and the Winter Soldier: Η πρεμιέρα...\nAnthony Mackie: “To The Falcon and the Winter...\nThe Falcon and The Winter Soldier: Διακόπτονται τα...\nThe Falcon and the Winter Soldier: Ο νέος...\nThe Falcon and the Winter Soldier: O Carl...\nThe Falcon and The Winter Soldier: Πληροφορίες για...\nThe Falcon and the Winter Soldier: Νέα προσθήκη...\nThe Falcon and the Winter Soldier: Η στολή...\n2020-2022: Μια τριετία “φωτιά” για τις σειρές φαντασίας!\nBlood of Zeus/Το Αίμα του Δία: Review 1ης Season (Χωρίς Spoilers)\nShadow on The Lord of The Rings: Γυμνό και σκηνές σεξ ενδέχεται να περιέχει η μεγάλη σειρά της AmazonΤι νέο; Όλα τα νέα που γνωρίζουμε μπορείς να τα δε…\ngkamared on The Lord of The Rings: Γυμνό και σκηνές σεξ ενδέχεται να περιέχει η μεγάλη σειρά της AmazonΝεο εχετε;\nMoon Knight: Βρέθηκε ο σκηνοθέτης της σειράς του Disney+\nPlatonic: Seth Rogen και Rose Byrne επανενώνονται μετά τις “Neighbors”...\nColin in Black & White: Βρέθηκε ο ηθοποιός που θα...


H παρασταση ‘Κακα τα Ψεματα’ στο «Και για πες…» με την Ελενα Χατζοπουλου | VIP | Very Important Podcasts\nH παρασταση ‘Κακα τα Ψεματα’ στο «Και για πες…» με την Ελενα Χατζοπουλου\nMarch 20, 2019 Sin Radio\nΗ παράσταση «Κακά τα ψέματα» στο Sin Radio και στο «Και για πες…» με την Έλενα Χατζοπούλου\nΤο ραντεβού αρχικά ήταν με τον Αλέξανδρο Χούντα, στο θέατρο ΑΛΚΜΗΝΗ, και συγκεκριμένα στο Secret Room. Εκεί που παίζεται κάθε Τετάρτη η παράσταση «Κακά τα ψέματα». Έχουμε να πούμε μυστικά και φανερά και κάποια στιγμή, όπως μ’ ενημέρωσε ο Αλέξανδρος, λίγο πριν ξεκινήσει η παράσταση, θα έχουμε την ευκαιρία να συνομιλήσουμε και με τους υπόλοιπους πρωταγωνιστές.\nΑλέξανδρε Χούντα, καλωσόρισες στο Sin Radio και στο «Και για πες…». Ενικός ή πληθυντικός;\nΕνικός, φυσικά! (λέει μ’ ένα μεγάλο χαμόγελο) Βλέπεις, όσο μεγαλώνω, τον αποζητώ όλο και περισσότερο. Ας αφήσουμε, λοιπόν, τον πληθυντικό για τη Βουλή!\nΧαίρομαι γι’ αυτό, Αλέξανδρε. Ας μιλήσουμε, αρχικά, για την παράσταση «Κακά τα ψέματα», την οποία έχεις γράψει, έχεις σκηνοθετήσει και στην οποία ερμηνεύεις αρκετούς ρόλους. Πες μου, λοιπόν, όταν παίζεται μια παράσταση για πολλά χρόνια τι ακριβώς σημαίνει αυτό, εκτός από το προφανές;\nΠροφανώς και έχει «κάτι» που την κρατάει ζωντανή. Τη συγκεκριμένη παράσταση την έχει αγαπήσει πολύ ο κόσμος, αλλά και εμείς και δεν είναι μόνο εξαιτίας των καλών κριτικών ή των υποψηφιοτήτων για θεατρικά βραβεία που κέρδισε στο παρελθόν. Είναι το γέλιο του κοινού που της δίνει ζωή και αυτό μας «υποχρεώνει» να παίζουμε για 3 χρόνια. Αυτό, όπως καταλαβαίνεις, Έλενα, είναι ευλογία!\nΑλήθεια είναι αυτό. Νομίζω ότι είναι και το ζητούμενο όλων των δημιουργών. Εσύ Αλέξανδρε γράφεις, σκηνοθετείς, ερμηνεύεις. Αυτό έγινε «τυχαία» ή σου αρέσει να έχεις εξ ολοκλήρου την ευθύνη μιας παράστασης;\nΓια να είμαι ειλικρινής δεν το επιδιώκω. Προκύπτει. Και είναι πολύ μεγάλη ευθύνη και ρίσκο. Δε μπορώ, όμως, να κάνω αλλιώς. Αυτή είναι η φύση μου. Εμπνέομαι και γράφω. Φαντάζομαι και σκηνοθετώ. Παρατηρώ την ίδια τη ζωή και ερμηνεύω.\nΟλιστική προσέγγιση, λοιπόν. Και πώς αποφασίζεις να συνεργαστείς με συγκεκριμένους ηθοποιούς; Με ποιο κριτήριο τους επιλέγεις;\nΓενικά, αλλά και ειδικά σε αυτή την παράσταση, το κριτήριο επιλογής που με οδήγησε στη συνεργασία μας αφορά το ταλέντο των ανθρώπων, την αγάπη τους για τη δουλειά και φυσικά παίζει ρόλο και η στενή φιλία που μας συνδέει. Ουσιαστικά τους επέλεξα και με επέλεξαν.\nΚαι τι συμβαίνει, όταν σε μια παράσταση μαζεύονται τόσα ταλέντα;\n(Γελάει και λάμπει το πρόσωπο του) Η παράσταση «ταξιδεύει» για χρόνια!…\nΔώσε σε παρακαλώ ένα επίθετο μόνο το οποίο να χαρακτηρίζει κάθε ηθοποιό της ομάδας αυτής ξεχωριστά.\nΧμ… Δύσκολο αυτό…. Να σκεφτώ λίγο;\nΚαι μέχρι να σκεφτεί ο Αλέξανδρος, δράττομαι της ευκαιρίας και πηγαίνω έξω στο καφέ να κλέψω λίγο από τον χρόνο του κ. Τάσου Γιαννόπουλου.\nκ. Γιαννόπουλε, ο κεντρικός ήρωας της παράστασης «Κακά τα ψέματα», ο Στράτος, ενώ έχει σπάσει τα μούτρα του πολλές φορές, συνεχίζει και είναι αφοπλιστικά ειλικρινής. Συμφωνείτε με αυτή τη στάση του;\nΝαι, φυσικά συμφωνώ με τη στάση του…\nΕσείς στη ζωή σας πώς διαχειρίζεσαι την ειλικρίνεια;\nΔεν έχω πάντα το σθένος να την κρατήσω στη ζωή μου…\nΠιστεύετε ότι παίζει ρόλο ο τρόπος με τον οποίο εκφράζουμε μια αλήθεια;\nΜήπως η ειλικρίνεια είναι, κάποιες φορές, και αγένεια;\nΗ ουσιαστική ειλικρίνεια δεν εμπεριέχει μέσα της την αγένεια. Δεν σχετίζονται αυτά τα δύο.\nΚαι πως τα ξεχωρίσουμε αυτά τα δύο;\nΟ τρόπος με το οποίο θα ειπωθεί κάτι είναι αυτός που θέτει τα όρια της αγένειας.\nκ. Γιαννόπουλε, εδώ στο θέατρο ΑΛΚΜΗΝΗ πρωταγωνιστείτε στην επίσης πολύ επιτυχημένη παράσταση «12 ένορκοι». Σήμερα, παρατηρείται ένας ηθοποιός να παίζει σε δύο ή και σε τρεις παραστάσεις την εβδομάδα. Αυτό γιατί συμβαίνει;\nΓιατί «δε φτάνουν τα μισθά»…\nΕσείς έχετε ευτυχήσει και γίνατε γνωστός από την τηλεόραση. Και μάλιστα πολύ αγαπητός. Πώς εξαργυρώνεται αυτή η αναγνωρισιμότητα;\nΜε την αποδοχή και την αγάπη του κόσμου βεβαίως!\nΥπάρχει κάποιος στον οποίο θέλετε να πείτε «ευχαριστώ»;\nΕυχαριστώ το στομάχι που αντέχει!\nκ. Γιαννόπουλε, σας ευχαριστώ πολύ για τον χρόνο σας.\nΑλέξανδρε, επανήλθα και πιστεύω να έχεις καταλήξει στα επίθετα που ταιριάζουν στους συνεργάτες σου…\nΝαι, τα σκέφτηκα (γελάει πάλι), αλλά θα σου τα πω στο τέλος…\nΩραία! Τότε, προς το παρόν, πες μας τι ρόλο παίζει η ειλικρίνεια στη ζωή σου;\nΣημαντικό! Σαν άνθρωπος είμαι λίγο «στον κόσμο μου». Έμαθα να δίνω και να μη με νοιάζει αν θα πάρω. Όμως, μεγαλώνοντας – θέλοντας και μη – κατάλαβα ότι η πραγματικότητα διαφέρει από τη δική μου ουτοπία. Η αλήθεια στο πέρασμά της φθείρει τη χαρά. Είναι άσχημο, όμως, μιας και η ύπαρξή της είναι απαραίτητη, ειδικά όταν ζεις σε έναν κόσμο που οι άνθρωποι κοιτούν το «εγώ» τους και όχι το «εμείς». Σκληραίνεις. Και αποχαιρετάς αναγκαστικά τον «μαγικό κόσμο» που ενδεχομένως να είχες στο μυαλό σου…\nΚαι η αλήθεια; Τι λες αντέχεται;\nΜπα… Σχεδόν ποτέ δεν αντέχεται…\nΗ πόρτα του Secret Room ανοίγει και «εισβάλλουν» τρία χαμογελαστά πρόσωπα. Είναι οι υπόλοιποι υπαίτιοι της επιτυχίας αυτής της παράστασης. Ο Διονύσης Στραβοράβδης, η Μαρία Νάκου και η Κατερίνα Λουτσοπούλου. Ο χρόνος μας δεν είναι πολύς, μέχρι να ξεκινήσει η παράσταση κι έτσι θα προσπαθήσουμε να εκμαιεύσουμε κάποιες απαντήσεις, λίγο πριν εξαφανιστούν στα καμαρίνια για να προετοιμαστούν.\nΞεκινώ με τον κ. Διονύση Στραβοράβδη και του ζητώ να μας πει την άποψη του σχετικά με τα διαδικαστικά του επαγγέλματος του.\nκ. Στραβοράβδη, πόσο εύκολο είναι ένας νέος ηθοποιός να βρει δουλειά;\nΧμ… μάλλον θα πρέπει να ρωτήσετε έναν πιο νέο ηθοποιό, γιατί εγώ βρίσκομαι στον χώρο 17 χρόνια.. Αλλά ακόμη και τώρα, χωρίς κόπο, τρέξιμο, αφοσίωση και προσωπική δουλειά, δε σου χαρίζεται τίποτα, ειδικά στον χώρο του θεάτρου.\nΜιλάω γενικότερα για το τι συμβαίνει στον χώρο. Ένας ηθοποιός πρέπει να περάσει από casting ή μπορεί να βασίζεται μόνο σε γνωριμίες;\nΠροσωπικά, έχω δουλέψει και μετά από συστάσεις συναδέλφων, αλλά και από casting.\nΠιστεύετε ότι ένας ηθοποιός μπορεί να ζήσει με αξιοπρέπεια συμμετέχοντας σε μια παράσταση;\nΟι παραστάσεις πλέον στην Αθήνα είναι πάρα πολλές και οι ηθοποιοί επίσης! Με μια ή δύο φορές την εβδομάδα παράσταση το μόνο σίγουρο είναι ότι δεν μπορείς καν να συντηρηθείς.\nΤο μέλλον του ηθοποιού, λοιπόν, πώς διαγράφεται;\nΤο μέλλον το ξέρει μόνο ο Θεός, γιατί έτσι όπως οδεύει το επάγγελμα του ηθοποιού δεν ξέρω σε λίγα χρόνια πόσοι θα ασχολούνται επαγγελματικά με το θέατρο.\nΣαν ηθοποιός τι προτιμάτε; Θέατρο, κινηματογράφο ή τηλεόραση; Εσείς τι έχετε κάνει περισσότερο;\nΔουλεύω στο θέατρο, γιατί αυτό είναι που με ενδιαφέρει κυρίως. Έχω πάρει μέρος σε τηλεοπτικές σειρές και στον κινηματογράφο, αλλά δεν το κυνήγησα τόσο. Όμως, δεν είμαι αρνητικός σε τίποτα από τα τρία. Τα θεωρώ ισάξια και τα τρία γιατί είναι μέρος της δουλειάς μου.\nΠοια ευχή θέλετε να κάνετε στον εαυτό σας;\nΠάντα λέω να είμαστε καλά. Σωματικά και Ψυχικά! Αυτό εύχομαι και για όλους τους συνανθρώπους μου!\nκ. Στραβοράβδη, σας ευχαριστώ πολύ και εύχομαι ο ηθοποιός να μπορέσει να συνεχίσει να ασχολείται επαγγελματικά με το θέατρο.\nΟ σίφουνας που ακούει στο όνομα Κατερίνα Λουτσοπούλου, μου ζήτησε να μιλάμε στον ενικό, μιας και ο πληθυντικός, κατά την άποψή της, δημιουργεί απόσταση στην επαφή της ψυχής.\nΚατερίνα, είναι η πρώτη σου χρονιά που συμμετέχεις στην παράσταση. Όταν ήρθες, ήδη ήταν διαμορφωμένα τα πράγματα και η ομάδα δεμένη. Αντιμετώπισες κάποιες δυσκολίες με την ένταξή σου ή με τους ρόλους σου;\nΝαι, είναι γεγονός ότι ήρθα σαν αντικατάσταση, αλλά οι συνάδελφοι με υποδέχθηκαν θερμά και ο Αλέξανδρος Χούντας, ως σκηνοθέτης, μου έδωσε σαφείς οδηγίες. Έτσι, η ένταξή μου και στην ομάδα και στους ρόλους που ενσαρκώνω ήταν πολύ γρήγορη.\nΠόσους ρόλους υποδύεσαι στην παράσταση;\nΥποδύομαι 6 διαφορετικούς ρόλους. Όλοι διαφορετικοί, αλλά όλοι λατρεμένοι…\nΤι ρόλο παίζει ο αυτοσαρκασμός στη ζωή σου;\nΟ αυτοσαρκασμός είναι ένα αναπόσπαστο κομμάτι της προσωπικότητάς μου και γενικά είναι και ένα στοιχείο που λατρεύω στους ανθρώπους που επιλέγω να συναναστρέφομαι στη ζωή μου. Μέσω του αυτοσαρκασμού, μπορείς να σπας τα κόμπλεξ και το εγώ σου και να λυτρώνεσαι από αυτά…\nΠόσο εύκολο είναι να «τσαλακώνεσαι» πάνω στη σκηνή; Κάτι το οποίο, ομολογώ, ότι κάνεις εξαιρετικά.\nΣε ευχαριστώ πολύ, Έλενα. Πιστεύω ότι απ’ τη στιγμή που ανεβαίνεις στην σκηνή επιβάλλεται να «τσαλακώνεσαι». Πρέπει να αποποιείσαι τον εαυτό σου και να τοποθετείσαι μέσα στο ρόλο. Μόνο τότε θα καταφέρεις να μεταδώσεις αυτό που πραγματικά θέλεις στον θεατή. Και η αλήθεια βγαίνει μέσα απ’ το τσαλάκωμα της εικόνας μας…\nΚατερίνα, έχεις πολύ δίκιο σ’ αυτό! Εύχομαι να συνεχίσεις στη ζωή σου να αποπνέεις την αλήθεια σου.\nΗ ντελικάτη Μαρία Νάκου, συμμετέχει στην παράσταση για τρίτη χρονιά και θα ήθελα πολύ να μου πει πως το βιώνει όλο αυτό…\nΜαρία, η κάθε παράσταση είναι και ένα βίωμα για τον ηθοποιό. Πώς βιώνεις εσύ αυτή την παράσταση μετά από 3 συνεχόμενα χρόνια που συμμετέχεις;\nΚι όμως, είναι σαν να μην παίζουμε τόσα χρόνια, είναι πολύ φρέσκο όλο αυτό, ακόμα για εμάς! Ειδικά φέτος που παίζουμε μια φορά την εβδομάδα, δεν προλαβαίνουμε να το γευτούμε καλά-καλά… Περιμένουμε ολόκληρη εβδομάδα για να έρθει η επόμενη! Είναι μια κωμωδία που ακόμα και τώρα γελάμε και από πίσω, αλλά και επί σκηνής καμιά φορά… (και τώρα γελάει)\nΣε ποιους θα σύστηνες την παράσταση;\nΣε όποιον θέλει να περάσει ευχάριστα μιάμιση ώρα, ανεξαρτήτου ηλικίας. Ακόμα κι αν δεν είναι «λάτρης» της αλήθειας…\nΕσύ, σαν νέα ηθοποιός, τι προτιμάς; Θέατρο, κινηματογράφο ή τηλεόραση;\nΜέχρι τώρα έχω κάνει κυρίως θέατρο, εκτός από μια μικρού μήκους ταινία που είχα τη χαρά να συμμετέχω· ωστόσο αυτή η μικρή γεύση με έκανε να θέλω πολύ να δουλέψω στα πλαίσια ταινίας.\nΚαι το μέλλον πώς βλέπεις να διαγράφεται;\nΠοια ευχή θέλεις να κάνεις στον εαυτό σου;\nΕύχομαι να ‘χουμε υγεία και δύναμη, για να κάνουμε τις ιδέες μας και αυτά που ονειρευόμαστε πραγματικότητα..\nΜαρία, σου εύχομαι κι εγώ ολόψυχα να έχεις ένα λαμπρό θεατρικό μέλλον και να κάνεις όλα σου τα όνειρα πραγματικότητα.\nΜακάρι να είχαμε κι άλλο χρόνο να πούμε πολλά με όλους… Ο χρόνος που μας απομένει όμως είναι λίγος κι εγώ επανέρχομαι στον Αλέξανδρο για κάποιες τελευταίες ερωτήσεις και για όσα μας «χρωστάει»…\nΑλέξανδρε, τι είναι για σένα το θέατρο;\nΗ ζωή μου! Δεν μπήκα στο χώρο του θεάτρου από επιλογή ή ματαιοδοξία! Μεγάλωσα έτσι. Από 3 ετών μετέτρεπα το σπίτι μας σε θέατρο, πλατό και πίστα… Δήλωνα «ηθοποιός» από τότε και δε με ενδιέφερε τίποτα άλλο παρά μόνο να παίζω ρόλους, να χαρίζω γέλιο, να δημιουργώ συναισθήματα και να αναπαράγω την ίδια τη ζωή.\nΣε πιστεύω απόλυτα. Ο τρόπος που μιλάς δεν μου αφήνει περιθώρια να σκεφτώ ότι δεν είναι έτσι! Και τι προτιμάς σαν θεατής που παρακολουθεί και τι σαν ηθοποιός που συμμετέχει;\nΧμ… ωραία ερώτηση… Θέλω να σου πω ότι σε κάθε μου δουλειά δημιουργώ, έχοντας στο νου μου τι θα ήθελα να δω ως θεατής για να ευχαριστηθώ.\nΌταν βλέπω παραστάσεις, δυσκολεύομαι να «αφεθώ», να συγκινηθώ, να γελάσω… Η επαγγελματική τριβή χρόνων με το θέατρο μου στερεί αυτή την απόλαυση, δυστυχώς. Έχω δει, όμως, και υπέροχες δουλειές συναδέλφων και φυσικά χαίρομαι πολύ να βλέπω ωραίες παραστάσεις.\nΠοια είναι τα δικά σου όνειρα;\nΟνειρεύομαι υγεία για όλο τον κόσμο! Έναν κόσμο στον οποίο δε θα υπάρχει άγχος, πίεση, συμφέροντα, εγωπάθειες, πόλεμος, ρατσισμός, φιλαργυρία, αρρώστιες, πείνα, δάκρυα, κακία… Αλλά είπαμε, η αλήθεια είναι διαφορετική… Όποτε… Όνειρα γλυκά!\nΌνειρα γλυκά, αλλά πριν φύγεις, τα «χρωστούμενα»…\n(γελάει) Λοιπόν, Έλενα, σημείωνε… Τάσος ο αυθεντικός, Διονύσης ο ανθρώπινος, Μαρία η ενεργητική και Κατερίνα η ανεπανάληπτη!\nΚαι Αλέξανδρος ο χαρισματικός, θα συμπληρώσω εγώ! Αλέξανδρε, πολύ σας ευχαριστώ για την κουβέντα μας! Θα μπορούσα να σας ρωτάω για ώρες… Και επειδή έχω κι άλλες «απορίες» λέω να τα ξαναπούμε και κατά τη διάρκεια της 4ης σαιζόν! Μη μου πεις ότι δεν θα συνεχίσετε;\nΚυρίες και κύριοι τέλος, χρόνου. Η παράσταση «Κακά τα ψέματα» ξεκινάει. Το 1ο κουδούνι ακούστηκε. Τα παιδιά ήδη βρίσκονται στα καμαρίνια και ο Αλέξανδρος έφυγε με βήμα γοργό. Όσο για μένα… έκατσα αναπαυτικά και περίμενα να περάσω ακόμη ένα βράδυ με αυθεντικό χιούμορ, με κωμικές καταστάσεις μέσα από αλήθειες που ειπώνονται με σατιρικό και καυστικό τρόπο. Ελάτε! Ελάτε πριν το «κατεβάσουν»! Βάλσαμο στην καθημερινότητα μας!\nΦωτογραφίες: Ηλίας Αργυρακόπουλος, Τζωρτζίνα Πιτιανούδη\nPrevious PostΟ Αλκης Τσαλικης και η Ελινα Σπηλιοπουλου στο studio | Ραδιοφωνικη εκπομπη ‘Παστα Φλωρα, Στελιο ηρθες;’ (09/03/2019)Next PostΟ Ανδρεας Τζαβαρας στο studio | Ραδιοφωνικη εκπομπη ‘Παστα Φλωρα, Στελιο ηρθες;’ (09/03/2019)